UMNO USAH TERLALU AWAL BERMIMPI MAMPU MENANG PRU15 SEPERTI KEJAYAAN DI MELAKA

Susulan kejayaan cemerlang BN dalam PRN Melaka, UMNO terlihat cenderung mahu PRU15 diadakan dengan segera.
UMNO kini seolah-olah cukup yakin mereka mampu untuk memenangi PRU15 segemilang kejayaan yang telah dicapai BN di Melaka baru-baru ini.
Melihat sekali lalu kejayaan BN di Melaka itu memanglah ternampak rakyat sudah memihak kepada BN semula setelah menumbangkannya pada PRU tahun 2018 yang lalu.
Tetapi jika diteliti dengan lebih mendalam, sambil mengambil kira faktor-faktor lain, hakikatnya tidaklah semudah itu untuk UMNO kembali menjadi pilihan rakyat.
Baik PRU15 cepat atau dilambatkan, keputusan PRN Melaka belum boleh diambil kira sebagai ukuran untuk kejayaan dalam PRU15 akan datang.
Fakta-fakta di bawah adalah pertimbangannya.
Pertama, kalau dikira peratusan undi popular BN pada PRN Melaka baru-baru ini berbanding PRU14 lalu, peningkatannya cuma 0.5 peratus saja.
Pada PRU14, BN meraih undi popular sebanyak 37.5 peratus berbanding PH yang bertanding menggunakan lambang PKR memperolehi sokongan sebanyak 50.8 peratus.
Untuk PRN baru-baru ini, undi popular BN ialah sebanyak 38 peratus berbanding PH menurun kepada 35 peratus.
Ini bermakna, setelah lebih tiga tahun berlalu selepas PRU14, peningkatan sokongan BN hanyalah 0.5 peratus saja, sementara sokongan PH merosot dengan banyak iaitu 15 peratus kerana pengundi atas pagar dan pengundi luar lebih memilih untuk tidak keluar mengundi.
Persoalannya, apakah pengundi atas pagar dan pengundi luar masih mempunyai pertimbangan yang sama seperti di Melaka ketika PRU14 nanti?
Kedua, salah satu faktor BN lebih diterima ialah kerana dalam PRN Melaka ini ia telah menampilkan sekitar 85 peratus calon-calon muka baru yang bukan saja mempunyai kelayakan lebih baik, malah masih bersih daripada sebarang kekotoran dan pertuduhan di mahkamah.
Apakah dalam PRU15 nanti, jika ia diadakan dalam waktu terdekat ini dan di ketika Zahid Hamidi masih sebagai Presiden UMNO serta Najib Razak juga masih menonjolkan dirinya sebagai figura yang seolah-olah menguasai parti itu, maka calon-calon baru dapat ditonjolkan dengan peratusan yang besar sebagaimana dalam PRN Melaka?
Apakah tidak mungkin pemimpin lama dan kitar semula, malah sebahagiannya yang menjadi sebab BN kecuncang pada PRU 2018 dan pemimpin terbabit sendiri turut tewas dalam pilihanraya tersebut, terus terpilih lagi sebagai calon?
Begitu juga mereka yang tergolong dalam kluster mahkamah, sama ada masih dibicarakan, sudah dihukum atau dilepaskan tapi diragui cara bagaimana mereka itu dilepaskan, apakah turut akan dicalonkan untuk bertanding lagi?
Jika belum disabitkan apa-apa kesalahan, sebagai Presiden UMNO dan Pengerusi BN, hampir pasti Zahid Hamidi akan bertanding lagi dalam PRU15 ini, begitu dengan Najib yang walaupun sudah dijatuhi hukuman bersalah oleh mahkamah dan kesnya dalam proses rayuan, tapi oleh kerana tiada ketetapan muktamad beliau tidak boleh bertanding di ketika proses rayuannya belum diputuskan, maka pasti beliau juga mahu bertanding lagi.
Kalau calon-calon lama dan tua, malah sebahagiannya dilabel kluster mahkamah seperti Zahid Hamidi, Najib dan lain-lainnya misalnya masih diberi keutamaan UMNO untuk ditonjolkan sebagai calon, bolehkah dijamin pengundi akan membuat keputusan seperti di PRN Melaka?
Ketiga, PRN tidak sama serta jauh berbeza dengan PRU dan pengundi mempunyai pertimbangan yang berlainan antara memilih parti untuk menerajui kerajaan negeri dengan kerajaan pusat.
Isu seperti kediaman RM100 juta yang dipohon Najib atas kapasitinya sebagai bekas Perdana Menteri mungkin tidak begitu mempengaruhi sentimen pengundi di Melaka, tetapi belum tentu isu seperti itu atau skandal-skandal lain kalau ada, ditambah lagi jika ramai pemimpin kluster mahkamah diletakkan sebagai calon, ia masih mengekalkan sokongan pengundi kepada BN.
Apakah pengundi sedia memilih sebuah parti yang begitu tercemar dengan pilihan calon-calon yang meragukan untuk mentadbir negara ini?
Keempat, keadaan BN ketika ini hanya tinggal dianggotai empat parti saja lagi iaitu UMNO, MCA, MIC dan PBRS.
Jika UMNO merasakan, berdasarkan keputusan PRN Melaka, mereka boleh memperolehi semula mandat rakyat dengan mudah dalam PRU15, ini sudah tentu suatu pertimbangan yang salah.
Bukan saja salah kerana kekuatan empat parti itu tidak sepadan dengan hasrat untuk menang sekurang-kurangnya minimum 112 daripada 222 kerusi Parlimen, malah kedudukan pengundi bukan Melayu bersama kerusi campuran di bandar dan separa bandar yang diketahui tidak pro kepada kerajaan, semua ini bakal menambahkan lagi kesukaran BN dalam hasratnya mengejar kemenangan itu.
Kalau ketika dianggotai 13 parti pun BN boleh dikalahkan, apakah hanya dengan tinggal empat parti, kemenangan senang-senang boleh dicapai?
Hanya melihat pencapaian di Melaka, mimpi UMNO bahawa mereka mampu menjadi kerajaan semula melalui pintu depan, lalu mendesak agar PRU15 diadakan seberapa segera, ia tidak mustahil akhirnya adalah igauan ngeri yang berpunca kerana tidur malam terlupa membasuh kaki. –
ShahbudinHusin 23/11/2021.

4.7

3

votes
Article Rating
Kongsikan artikel ini


JANGAN TUKAR KETUA PANGLIMA PERANG SEWENANG-WENANG

Tengahari ini Selasa 23 hb November, saya terserempak dengan Ketua Pembangkang, Dato’ Seri Anwar Ibrahim di luar Dewan Rakyat, di Bangunan Parlimen.
Saya berasa kasihan apabila bertemu Anwar Ibrahim tadi, bukan dia sebagai Presiden Keadilan atau Pengerusi Pakatan Harapan (PH) tetapi Anwar sebagai Manusia biasa.
Sejak PH kalah teruk di Pilihanraya Negeri Melaka pada 20 November lalu, Anwar Ibrahim dihentam separuh mati.Beliau didesak ketepi.Didesak berundur. Bagi peluang orang muda pula memimpin.Macam langit nak runtuh menghempap kepala Anwar.
Demikianlah risikonya kepada pemimpin politik bila partinya kalah dalam Pilihanraya.
Tetapi saya lihat Anwar tenang sahaja pagi tadi. Dia tetap kelihatan yakin. Itu gambaran luar yang nampak. Apa yang ada di dalam hatinya, Tuhan sahaja yang tahu.
Anwar Ibrahim dapat tenang dan tabah kerana beliau telah melalui musibah yang lebih dahsyat sebelum ini.
Dia bukan orang yang mudah merajuk atau mudah patah hati. Dari perhatian saya sejak puluhan tahun mengenal susuk diri bernama Anwar Ibrahim ini, Presiden Keadilan ini punya stamina perjuangan yang kental. Kelebihan ini perlu dicontohi pemimpin-pemimpin muda. Setiap kali Anwar tumbang dan rebah, dia akan bangkit kembali.
Saya pun rasa bersalah apabila bertemu Anwar tengahari tadi. Muka berhadapan, budi kedapatan.
Saya antara pihak yang awal mengkritik Anwar secara terbuka atas kegagalan PH dalam PRN Melaka.
Pihak media menghubungi saya melalui telefon dan minta komen saya terhadap kekalahan PH, terutama Keadilan sehari selepas pilihanraya Melaka.
Saya disoal bertubi-tubi meminta komen saya adakah setuju dengan tuntutan supaya Anwar Ibrahim berundur dan ketepi setelah Keadilan dan PH tewas teruk.
Saya menjawab dengan yakin.Jawapan saya tidak.Diasak lagi dengan soalan yang sama.Jawapan saya tetap tegas.Tidak, kata saya.Anwar masih diperlukan oleh Keadilan dan PH.
Semalam dan hari ini, saya melihat bahawa mereka yang menyerang Anwar sudah melampau, dan berlebih-lebih.Orang putih cakap, “over kill”. Pemimpin-pemimpin utama lain PH tidak pula diserang seteruk Anwar.
Sebagai manusia biasa dan seorang anggota Parti Keadilan, saya pun ada perasaan. Saya pun ada rasa kecil hati apabila pemimpinnya diserang secara tidak adil.
Tetapi ada hikmahnya juga.Apabila serangan dan kecaman yang melampau dan berlebih-lebihan terhadap Anwar Ibrahim, kesan sebaliknya berlaku. Timbul rasa simpati terhadap Ketua Pembangkang itu.
Bukan tak boleh kritik dan tegur Anwar. Keadilan, PH dan Malaysia mengamalkan keterbukaan dan demokrasi.
Kita hendak menghadapi Pilihanraya Umum ke-15 tak lama lagi, mungkin tahun hadapan. Cadangan hendak suruh Anwar Ibrahim berundur sekarang sebelum PRU 15 adalah cadangan yang tidak menasabah.
Barisan Nasional (BN)/UMNO dan pihak-pihak yang anti-Keadilan Dan PH memang suka sangat jika Anwar Ibrahim disingkirkan. Bertepuk tanganlah mereka
Pada hemat saya, pada ketika ini, dalam masa setahun dua ini, tidak ada orang lain yang ada kepimpinan yang diperlukan untuk mengetuai Keadilan dan PH menghadapi PRU15 bagi menggantikan Anwar Ibrahim sekiranya Presiden Keadilan dan Pengerusi PH itu diketepikan.
Kesimpulannya, dalam keadaan Keadilan dan PH hanya ada beberapa bulan sahaja akan menempuh satu peperangan besar dalam Pilihanraya Umum, maka tidaklah bijak jika kita menukar Ketua Panglima Perang dengan sewenang-wenang.
Hassan Abdul Karim
Ahli Parlimen Pasir Gudang
23 November 2021 (Selasa)

5

3

votes
Article Rating
Kongsikan artikel ini


NAJIB PM10, PENENTUANNYA 8 DISEMBER INI…..

Pemimpin veteran DAP, Lim Kit Siang sudah beberapa kali menyebut Najib Razak akan muncul sebagai PM10 jika UMNO menang lagi dalam PRU15 akan datang.
Walaupun Najib terlihat agar hairan kenapa namanya sering dijaja oleh Lim Kit Siang, tetapi belum pernah sekali pun lagi beliau menafikan dirinya ingin jadi Perdana Menteri buat kali kedua.
Maknanya, secara tidak langsung dalam hati Najib sendiri memang tersemat keinginan untuk jadi Perdana Menteri sekali lagi.
Kalau betul tidak mahu lagi jadi Perdana Menteri, tentulah tiada masalah untuk beliau berterus-terang mengatakan tidak berhasrat lagi kepada jawatan tersebut.
Di waktu yang sama, dalam UMNO sendiri bukanlah rahsia lagi tentang wujudnya keinginan kelompok tertentu yang mahu beliau jadi Perdana Menteri buat kali kedua setelah dijatuhkan pada PRU 2018 yang lalu.
Soalnya, bolehkah Najib jadi Perdana Menteri lagi?
Seorang bekas menteri memberi reaksi dengan berkata, dulu ramai yang menyebut, kalau Tun Abdullah Badawi boleh jadi Perdana Menteri, bermakna sesiapa juga tidak mustahil jadi Perdana Menteri.
Kini katanya, dengan Ismail Sabri Yaakob yang pengalamannya lagi di bawah daripada Tun Abdullah Badawi pun boleh jadi Perdana Menteri, lagilah tidak mustahil untuk sesiapa saja untuk memegang jawatan itu, termasuk Najib buat kali kedua.
Turut tidak mustahil kata bekas menteri itu lagi, jika sebelum ini Tun Mahathir Mohamad berupaya menjadi Perdana Menteri buat kali kedua melalui parti yang berbeza berbanding keberadaannya sebagai Perdana Menteri pada kali pertama, Najib mungkin mencatat rekod dua kali sebagai Perdana Menteri melalui parti yang sama iaitu UMNO.
Di Malaysia ini macam-macam boleh jadi, tambah beliau.
Namun demikian, sama ada Najib berupaya muncul kembali sebagai Perdana Menteri buat kali kedua atau tidak, ia sebenarnya banyak ditentukan pada tarikh 8 Disember depan.
Najib sebelum ini telah dihukum bersalah oleh Mahkamah Tinggi berkaitan kes rasuah SRC International dan dijatuhi hukuman penjara 12 tahun serta denda RM210 juta.
Beliau bagaimanapun dibenar merayu ke Mahkamah Rayuan untuk membatalkan hukuman tersebut dan 8 Disember ini telah ditetapkan sebagai tarikh untuk hakim memberikan keputusannya.
Jika pada 8 Disember ini rayuannya diterima oleh Mahkamah Rayuan dan beliau dilepaskan daripada hukuman itu, maka cerahlah harapan Najib untuk menjadi calon PM10 mewakili BN jika PRU15 diadakan pada tahun depan misalnya.
Zahid Hamidi sebagai Presiden UMNO pastinya lebih selesa meletakkan Najib sebagai calon Perdana Menteri, walaupun Ismail Sabri sedang menduduki jawatan itu sekarang ini.
Tetapi, kalau rayuannya ditolak dan hukuman bersalah itu kekal di peringkat Mahkamah Rayuan, hasratnya mengejar jawatan Perdana Menteri buat kali kedua boleh dikata telah terpadam dengan sendirinya.
Meski biasanya Najib akan terus dibenar merayu ke Mahkamah Persekutuan selepas itu, namun pengekalan hukuman bersalah di peringkat Mahkamah Rayuan akan menghalangnya daripada bertanding lagi sebagai Ahli Parlimen di Pekan.
Tanpa dibenar bertanding dalam PRU15, bermakna tiada lagilah peluang Najib untuk menjadi Perdana Menteri bagi kali kedua.
8 Disember – selain Najib dan penyokongnya yang berdebar menanti tarikh itu, tidak terkecuali Ismail Sabri juga pastinya turut berdebar sama menunggunya. –
ShahbudinHusin 24/11/2021.

3.8

6

votes
Article Rating
Kongsikan artikel ini


BEKAS PERDANA MENTERI SEPATUTNYA TIDAK DIBENAR LAGI JADI PERDANA MENTERI

Kebelakangan ini perbalahan politik antara Tun Mahathir Mohamad dengan Najib Razak kembali mewarnai dunia politik negara kita.
Daripada isu rumah, ia kini meleret kepada hal tanah dan sehingga dikeluarkan surat-surat lama berkaitan dengannya.
Selepas ini, entah apa-apa lagi dokumen yang saling mereka dedahkan untuk menegakkan benang basah masing-masing.
Dulu sebelum PRU 2018, kedua-duanya iaitu Tun Mahathir dan Najib juga hebat berbalah hingga melarat kepada pelbagai perkara yang tidak dijangka.
Cuma, pada 2018 itu, seorang berstatus Perdana Menteri dan seorang lagi merupakan bekas Perdana Menteri.
Tetapi kini kedua-duanya adalah bekas Perdana Menteri.
Kalau pada 2018, seorang Perdana Menteri cuba dijatuhkan (berjaya pun akhirnya dijatuhkan) dan seorang lagi bekas Perdana Menteri ingin jadi Perdana Menteri buat kali kedua ( ini juga berjaya dijadikan kenyataan), sekarang ini kedua-duanya adalah bekas Perdana Menteri yang ingin jadi Perdana Menteri sekali lagi.
Tun Mahathir ingin jadi Perdana Menteri buat kali ketiga dan Najib pula ingin jadi Perdana Menteri buat kali kedua.
Kalau dicampur dengan seorang lagi bekas Perdana Menteri, Mahiaddin Md Yasin yang juga sedang mengejar cita-cita mahu jadi Perdana Menteri buat kali kedua, bermakna kita kini ada tiga bekas Perdana Menteri yang sedang berlumba-lumba mengejar jawatan yang pernah mereka duduki dan kaut nikmat daripadanya sebelum ini.
Hanya Tun Abdullah Badawi, seorang lagi bekas Perdana Menteri daripada empat bekas Perdana Menteri yang masih hidup yang memilih kehidupan harmoni dan tidak berlumba-lumba mengejar daki-daki dunia.
Dengan ada tiga bekas Perdana Menteri yang antara sedang bersaing untuk menjadi Perdana Menteri semula, dunia politik Malaysia barangkali mencatat sejarah tersendiri yang tiada di negara-negara lain.
Tidak pernah kita mendengar berlaku di mana-mana negara lain ada tiga bekas Perdana Menteri saling berebut kuasa sesama sendiri seperti di negara kota ini.
Kata orang Indonesia – apa-apain begini!!
Itu belum dikira lagi kalau Ismail Sabri Yaakob pun jadi bekas Perdana Menteri tidak lama lagi dan turut menyertai persaingan untuk menjadi Perdana Menteri juga buat kali kedua bagi dirinya.
Jangan pandang rendah pada Pak Long Mail, kalau yang tua-tua pun belum tertutup nafsunya untuk jadi Perdana Menteri buat kali kedua dan ketiga, tentulah tak mustahil jika nafsu beliau pun masih tinggi lagi.
Dan kemudian-kemudian nanti, jika ada lagi bekas Perdana Menteri, sama ada yang kalah pilihanraya atau dijatuhkan, mereka juga mungkin turut memilih untuk bersaing lagi jadi Perdana Menteri.
Akhirnya, politik kita akan sentiasa jadi serabut dengan karenah bekas-bekas Perdana Menteri yang kerjanya asyik mengheret rakyat untuk kepentingan nafsu kuasa mereka yang tak puas-puas itu.
Lebih buruk, yang ada skandal akan sedaya upaya memutar akal untuk menutup skandal mereka, manakala yang pernah dicop gagal terus lupa tentang kegagalannya sebelum ini.
Apa nak jadi akhirnya kepada rakyat dan negara jika keadaan itu berlarutan berpuluh-puluh tahun lamanya?
Sudah berpeluang menjadi Perdana Menteri, untuk apa lagi bekas-bekas ini mahu mengejarnya buat kali kedua?
Kenapa tidak semua bekas-bekas ini berlapang dada dan lebih punya jiwa dengan memberi peluang kepada pemimpin lain menunjukkan wibawa memimpin negara?
Bukankah lebih baik bersara saja dan berehat bersama keluarga sambil memgutip pahala sebagai bekalan untuk mengadap Yang Maha Esa, selain itu juga dapat mengharmonikan negara?
Atau barangkali sudah sampai masanya perlembagaan negara harus dipinda dengan tidak membenarkan lagi bekas Perdana Menteri mencuba atau berusaha menjadi Perdana Menteri buat kali kedua, ketiga dan seterusnya? –
ShahbudinHusin 25/11/2021.

5

3

votes
Article Rating
Kongsikan artikel ini


IDRUS SENDIRI SALAH GUNA KUASA, TIDAK LAYAK JADI PEGUAM NEGARA – PH

Majlis Presiden Pakatan Harapan meneliti siri tindakan Peguam Negra berhubung isu pendakwaan dan kehakiman baru-baru ini, termasuk kes YB Pasir Salak, Tajuddin Abdul Rahman yang telah ditahan Suruhanjaya Pencegahan Rasuah Malaysia (SPRM) pada Mei lalu atas dakwaan salah guna kuasa.
Namun, seperti yang semua sedia maklum, hingga ke hari ini beliau masih tidak dibawa ke mahkamah.
Pada ketika itu, dilaporkan bahawa SPRM menunggu arahan Peguam Negara untuk mendakwa beliau.
Kegagalan Peguam Negara mengambil tindakan dalam kes ini selepas 6 bulan telah berlalu jelas menunjukkan bahawa beliau sendiri menyalahgunakan kuasanya dengan melakukan pendakwaan berpilih yang bermotif politik.
Pada ketika YB Pasir Salak bakal menjadi duta Malaysia ke Indonesia, isu penahanan beliau oleh SPRM ini mungkin akan mewujudkan persepsi amat buruk terhadap negara.
Adakah penghormatan tertinggi diberikan kepada sebuah negara jiran penting apabila Malaysia melantik seorang Duta Besar yang pernah ditahan Kerajaan sendiri atas dakwaan salah guna kuasa?
Kami meneliti isu ini bersekali dengan siri tindakan Peguam Negara, termasuk dalam membatalkan rayuan terhadap pembebasan Ahli Parlimen UMNO dari Putrajaya, Tengku Adnan Mansor dari dakwaan rasuah melibatkan penerimaan RM2 juta dari seorang ahli perniagaan pada 2016.
Ahli perniagaan tersebut telahpun mengaku bersalah dan didenda kerana memberi sogokan kepada Tengku Adnan.
Majlis Presiden amat kesal bahawa sehingga hari ini, Peguam Negara masih belum lagi memberi sebarang penjelasan terhadap tindakan beliau ini.
Oleh itu, kami menggesa Peguam Negara untuk segera memberi penjelasan mengapa YB Pasir Salak tidak dihadapkan ke mahkamah.
Sekiranya beliau gagal mendakwa YB Pasir Salak, maka Peguam Negara tidak layak memegang jawatan penting ini.
Anwar Ibrahim
Parti Keadilan Rakyat (KEADILAN)
Mohamad Sabu
Parti Amanah Negara (AMANAH)
Lim Guan Eng
Parti Tindakan Demokratik (DAP)
Madius Tangau
Pertubuhan Kinabalu Progresif Bersatu (UPKO)

3

2

votes
Article Rating
Kongsikan artikel ini


UMNO DESAK KERAJAAN DITERAJUI UMNO, ADAKAH INI BERMAKNA ISMAIL SABRI TIDAK BEGITU BERFUNGSI SEBAGAI PERDANA MENTERI?

Kenapa UMNO desak kerajaan?
Siapa UMNO dan siapa kerajaan?
Timbalan Presiden UMNO, Mohamad Hasan secara terbuka menggesa kerajaan agar segera bertindak menangani kenaikan harga barangan pengguna yang menjadi rungutan ramai ketika ini.
“Saya faham bahawa fenomena kenaikan harga barang adalah norma pasaran dan dipengaruhi oleh lebihan permintaan atau penawaran, faktor cuaca serta kos pengangkutan.
“Namun, kenaikan keterlaluan amat membebankan rakyat, terutamanya bagi mereka yang terhimpit akibat kehilangan mata pencarian,” ujarnya.
Untuk itu, tegas beliau, kerajaan mesti segera menangani isu peningkatan barangan, khususnya makanan yang meningkat tinggi kebelakangan ini.
“Pemantauan harga mesti dilaksanakan dengan agresif. Jangan biarkan apa jua bentuk memanipulasi harga pasaran berlaku,” katanya.
Tambah Mohamad Hasan atau Tok Mat lagi, kerajaan juga perlu memperkasakan sistem maklumat pasaran untuk makanan dan bangunkan kesedaran pengguna untuk memantau harga pasaran.
Selain itu, beliau turut menyarankan agar diperkenalkan kupon atau ‘voucher’ makanan bagi membolehkan akses kepada makanan berkhasiat bagi keluarga yang paling terkesan.
“Kapasiti pengeluaran makanan negara mesti setanding dengan negara pertanian serantau di Asean.
“Kita perlu membangunkan semula sektor agro-makanan yang telah lama dipinggirkan disebabkan penekanan kepada sektor perindustrian mulai tahun 1980-an,” katanya.
UMNO ketika ini sedang mengetuai kerajaan di peringkat pusat, bahkan Perdana Menteri, Ismail Sabri Yaakob sendiri adalah salah seorang pemimpin kanannya.
Maknanya, UMNO itu kerajaan dan kerajaan itu UMNO.
Tetapi, kenapa UMNO secara terbuka menggesa kerajaan agar segera bertindak menangani kenaikan harga barang?
Bahkan, dengan gesaan daripada UMNO ini, ia secara langsung bermakna suatu desakan terbuka terhadap Perdana Menteri?
Apakah Ismail Sabri dilihat tidak berfungsi di mata UMNO dalam menangani kenaikan harga barang ketika ini sehingga UMNO terpaksa tampil membuat desakan terbuka?
Selain Ismail Sabri, adakah juga kita melihat menteri-menteri berkaitan isu kenaikan harga barangan ini berbuat sesuatu yang menggambarkan keprihatinan mereka mereka kepada rakyat?
Ataukah oleh kerana sekarang ini BN sudah menerajui semula kerajaan, maka fenomena lama yang menjadi isu hangat sebelum 2018 – BN = Barang Naik – turut muncul kembali untuk merobek poket-poket rakyat?
Relevankah lagi Ismail Sabri untuk terus dipertahankan, bukan saja di sisi rakyat, tetapi juga di mata UMNO? –
ShahbudinHusin 26/11/2021.

4.3

3

votes
Article Rating
Kongsikan artikel ini


DITOLAK PAS, KEMENANGAN UMNO DI MELAKA SEBENARNYA TIADA MAKNA…

Walaupun UMNO mencapai kejayaan cemerlang dalam PRN Melaka, Pas nampaknya langsung tidak terliur untuk kembali bersama parti itu untuk mengukuhkan semula Muafakat Nasional.
Pas kini, jika difahami kenyataan terbaru Presiden Pas, Hadi Awang, telah menolak terus untuk bekerjasama dengan UMNO selagi parti itu kekal dengan ketetapan menolak Bersatu.
Kata Hadi, Pas tidak mahu semata-mata terbelenggu dengan UMNO dalam MN yang tiada Bersatu di dalamnya.
Bagi beliau, kalau UMNO mahu bersama dengan Pas untuk sama-sama mengukuhkan penyatuan ummah, ia mesti melibatkan Bersatu sekali.
Untuk itu, tegas Hadi lagi, selagi pendirian UMNO tidak berubah, Pas akan terus bersama Bersatu melalui Perikatan Nasional yang telah disertainya secara rasmi.
Sesungguhnya permintaan Pas untuk membawa sekali Bersatu dalam agenda penyatuan ummah adalah sesuatu yang terlalu sukar untuk UMNO penuhi, malah hampir mustahil kerana keputusan menolak Bersatu adalah ketetapan Perhimpunan Agung UMNO atau PAU2020 yang lalu.
Untuk membatalkan ketetapan PAU, ia memerlukan PAU juga untuk memansuhkannya.
Sekurang-kurangnya selagi Zahid Hamidi menerajui UMNO yang disokong kuat oleh Mohamad Hasan selaku Timbalan Presiden dan selagi ada Najib Razak yang masih kukuh pengaruhnya dalam parti itu, tidak mungkin untuk UMNO membatalkan ketetapan PAU itu.
Apa lagi setelah kejayaan cemerlang di Melaka yang membuktikan keputusan bertanding solo telah berjaya membuahkan hasil yang membanggakan, lagilah mustahil untuk ketetapan PAU itu dibatalkan.
Kecuali jika kepimpinan UMNO berubah dengan Ismail Sabri Yaakob menjadi Presiden dan kelompok kluster kabinet seperti Hishammuddin Hussein, Khairy Jamaluddin, Annuar Musa, Shahidan Kassim dan lain-lain turut berada dalam senarai kepimpinan baru, barangkali barulah ada kemungkinan ketetapan PAU menolak Bersatu itu boleh berubah.
Jika tidak atau kalau PRU15 diadakan sebelum pemilihan UMNO, ketetapan tidak mahu bersama Bersatu itu pasti akan menjadi keputusan yang kekal.
Dengan demikian, selagi itu ketetapan UMNO, maka selagi itulah juga UMNO tidak dapat bersama dengan Pas.
Dalam pertimbangan logik, antara memenuhi syarat Pas dengan ketetapan PAU, sudah tentulah UMNO akan memilih ketetapan PAU.
Ini kerana ketetapan PAU adalah kehendak serta hasrat akar umbi UMNO yang bermakna jika UMNO menolaknya, ia samalah seperti menolak suara 3.4 juta ahlinya di seluruh negara.
Mahu tidak mahu, UMNO sekarang ini harus melupakan Pas dan bergerak sendirian atau solo dengan seadanya bersama panji-panji BN yang hanya tinggal 4 parti bersamanya.
Pas ternyata lebih cintakan Bersatu berbanding UMNO, walhal memilih bersama Bersatu dan menolak UMNO tidak juga bermakna matlamat penyatuan ummah telah tercapai.
Entah apa sebenarnya yang Pas mahu, hanya Hadi yang tahu, tetapi yang pasti, dengan tidak bersama UMNO, Pas kini lebih selesa untuk mengekalkan penguasaannya di Kelantan, Terengganu dan Kedah.
Oleh kerana Pas lebih dominan berbanding Bersatu ketiga-tiga negeri tersebut, ini dengan sendirinya akan meletakkan parti itu sebagai ketua dan “penerima terbesar agihan harta rampasan perang” sementara Bersatu sekadar penumpang dan dapat sipi-sipi saja.
Sudah tentu keadaannya berbeza jika Pas memilih bersama dengan UMNO kerana kedua-duanya sama kuat dan ini akan memaksa pembahagian kerusi dan jawatan dalam pelbagai posisi dituntut untuk diseimbangkan.
Melalui pendirian Pas yang diumumkan Hadi itu, bukan saja hubungan UMNO dan Pas kini sebenarnya sudah berakhir dan MN dengan sendirinya telah berkubur, lebih daripada itu, impian sesegengah pihak dalam UMNO yang meramalkan Pas akan mengukuhkan semula hubungannya dengan UMNO dan meninggalkan Bersatu setelah keputusan PRN Melaka, ternyata meleset sama sekali.
Dalam hal ini, eloklah kedua-dua parti mengumumkan “kematian rasmi” MN dan masing-masing dengan itu tidak perlu lagi menoleh ke belakang dalam mencapai cita-cita perjuangan.
Bukan saja Bersatu tidak mati setelah kejayaan cemerlang UMNO di Melaka, malah Pas tambah mengeratkan lagi pelukannya terhadap parti pimpinan Mahiaddin Md Yasin itu.
Ertinya, kemenangan di Melaka tidak cukup bermakna buat UMNO dalam menghadapi PRU15 kerana persaingan di hadapan tetap sengit dan tidak menentu lagi.
Walaupun Pas sebelum ini kerap bertukar-tukar pasangan, sesekali parti itu ada juga kesetiaan yang boleh diberi pujian.
Setidak-tidaknya, selepas PRN Melaka, dengan pendirian Pas ini, kesombongan dan ego UMNO tidaklah terlalu melangit tingginya. –
ShahbudinHusin 27/11/2021.

4

3

votes
Article Rating
Kongsikan artikel ini


100 HARI ISMAIL SABRI, TAK UBAH MACAM MALAYSIA TIADA PERDANA MENTERI

Hari ini genap 100 hari Ismail Sabri Yaakob memegang jawatan Perdana Menteri sejak mengangkat sumpah jawatan pada 21 Ogos lalu.
Dalam penegasan kepada barisan kabinetnya beberapa hari kemudian, Ismail Sabri mahu para menterinya membuktikan pencapaian awal dalam tempoh 100 hari pertama mereka memegang jawatan.
Justeru katanya, para menteri perlu membuat perancangan jangka pendek dan panjang serta mencapai sasaran yang ditetapkan.
“Saya akan pastikan kabinet ini menekankan budaya kerja berprestasi tinggi,” tambahnya lagi.
Dalam hal ini, sementara menteri-menteri diminta menunjukkan prestasi mereka dalam tempoh 100 hari, tetapi apa pula prestasi dan pencapaian Ismail Sabri sendiri?
Apakah beliau berjaya, cemerlang atau gagal dalam 100 hari pertama ini?
Untuk itu, saya telah mendapatkan pandangan rambang pelbagai tentang sama ada rakyat sebenarnya puas hati atau tidak terhadap keberadaannya sebagai Perdana Menteri.
Rata-rata yang ditanya memberikan jawapan hambar dan mereka tidak nampak ada pembaharuan atau idea baru yang diperkenalkannya sejak 100 hari lalu.
Ismail Sabri, kata mereka, hanyalah Perdana Menteri yang menjalankan tugas-tugas pentadbiran biasa dan melakukan sambungan kerja apa yang telah dilakukan oleh Mahiaddin Md Yasin sebelum ini saja.
Malah, mereka berkata, Keluarga Malaysia yang diperkenalkan Ismail Sabri juga menciplak apa yang pernah dilancarkan oleh Dr Wan Azizah Wan Ismail ketika memegang jawatan Timbalan Perdana Menteri, selain konsep itu tidak ubah seperti 1Malaysia yang diperkenalkan Najib Razak pada 2013 dahulu.
Turut agak mengejutkan apabila anak-anak saudara saya yang masih bersekolah yang berusia antara 16 dan 17 tahun serta bakal menjadi pengundi tahun depan bila berusia 18 tahun, hanya mampu memberikan jawapan “entah” apabila ditanya tentang pembaharuan dan prestasi Ismail Sabri.
Agak-agak BN boleh dapat tak undi 18 ini jika Ismail Sabri masih dipertaruhkan sebagai calon Perdana Menteri dalam PRU15 nanti?
Secara umumnya juga, berdasarkan reaksi yang diperolehi itu, kesimpulan yang boleh dibuat ialah Ismail Sabri merupakan Perdana Menteri yang dianggap gagal dan paling lemah setakat ini.
Kalau dulu Tun Abdullah Badawi dianggap sebagai Perdana Menteri paling lemah dan kemudian apabila Mahiaddin jadi Perdana Menteri, Presiden Bersatu itu dilihat lebih lemah daripada Tun Abdullah Badawi, kini tanpa keraguan lagi Ismail Sabri adalah penyandang juaranya.
100 hari berlalu tanpa sesuatu yang mengesankan di hati rakyat, tiada dasar atau pendekatan baru, khusus dalam merangsang ekonomi pasca pandemik Covid19, ini adalah sesuatu yang amat malang sekali buat negara ini.
Walhal dengan adanya MOU dengan blok pembangkang PH, Ismail Sabri sepatutnya mampu melakukan lebih banyak usaha untuk kebaikan rakyat dan juga negara.
Malangnya, MOU yang berasaskan transformasi dan kestabilan politik itu langsung tidak menyerlahkan adanya perkara-perkara baru yang dilaksanakan untuk faedah rakyat dan negara.
Yang terserlah, beliau seolah-olah telah menjadikan MOU itu sebagai jalan kebebasan untuknya melakukan apa saja bagi mengukuhkan kedudukannya dalam UMNO dengan melantik demi melantik pemimpin-pemimpin parti yang dirasakan boleh menyokongnya dengan pelbagai kedudukan, jawatan serta habuan dalam kerajaan.
Dalam tempoh 100 hari ini, kalau ada pun prestasi cemerlang Ismail Sabri yang boleh menjadikannya lebih hebat, ia hanyalah kemampuannya melaksanakan “scheme of things” melebihi apa yang Mahiaddin telah lakukan hingga beliau kini dijolok dengan gelaran “Bapa Perlantikan Negara”.
Kalau mahu dibandingkan dengan Mahiaddin juga, bekas Perdana Menteri itu jauh lebih diterima umum pada peringkat awal beliau memegang jawatan Perdana Menteri berbanding Ismail Sabri sekarang.
Hanya di hari-hari seterusnya, terutama kerana dilihat bersubahat mengganggu kerajaan Sabah sehingga diadakan PRN, kemudian wabak Covid19 merebak semula, melaksanakan PKP demi PKP yang disusuli darurat serta menggantung Parlimen untuk melindungi jawatannya, barulah ketika itu secara perlahan-lahan kedudukannya menjadi pertikaian ramai.
Tambah buruk lagi kerana Mahiaddin lebih memilih pendekatan muncul melalui perutusan khas saja sehingga beliau mencatat rekod sebagai Perdana Menteri paling kerap di dunia muncul secara sehala dalam tempoh 17 bulan berkuasa, tetapi hanya sekali dua berani bersemuka dengan media.
Banyak isu-isu yang muncul langsung tidak diendahkan oleh Mahiaddin sehingga akhirnya kemarahan rakyat kian membesar hari demi hari, lalu ia menjadikan beliau tersungkur sudahnya.
Tidak belajar daripada kejatuhan Mahiaddin, Ismail Sabri turut memilih pendekatan mengunci mulut dalam banyak isu yang muncul dan yang menjadi perhatian rakyat.
Dalam isu rumah RM100 juta untuk Najib yang diluluskan secara dasar oleh kabinet, meskipun seluruh rakyat bercakap mengenainya sehingga bekas Perdana Menteri itu menarik balik permohonannya, Ismail Sabri masih gagal berkata apa-apa mengenainya sehingga ke hari ini.
Dahulu ketika saya mengecam Mahiaddin yang selalu bersembunyi dan tidak menjawab isu-isu dalam negara, saya kerap membandingkan seorang Perdana Menteri adalah ibarat panglima perang di medan pertempuran.
Mereka tidak boleh bersikap kaku dan tidak agresif, sebaliknya mesti sepanjang masa mempamerkan kepimpinan meyakinkan dengan kata-katanya adalah azimat untuk menangkis segala serangan dan ketidaktentuan.
Begitulah dengan Perdana Menteri, mereka mesti sentiasa muncul dan dilihat bersama rakyat, di samping tidak boleh berdiam diri terhadap apa juga perkara yang berlaku dalam negara.
Dengan Ismail Sabri suka memilih berdiam diri dan bersembunyi seperti Mahiaddin juga, selain tiada apa-apa yang baru atau gah untuk rakyat serta negara dilakukannya, laluannya kalau dapat melebihi 17 bulan pun sudah cukup baik sebenarnya.
Rakan-rakan dalam UMNO sendiri hanya mampu geleng kepala sama ada BN mampu menjadi pilihan pengundi dalam PRU15 akan datang kiranya ditakdirkan Ismail Sabri menjadi pilihan untuk dinamakan lagi sebagai calon Perdana Menteri.
Tanpa ragu-ragu mereka menyebut Mohamad Hasan, Hishammuddin Hussein atau Khairy Jamaluddin adalah antara figura yang lebih baik dan lebih mampu mendatangkan keyakinan rakyat berbanding Ismail Sabri.
Tidak kurang yang mengatakan jika pada 8 Disember ini, rayuannya diterima di Mahkamah Rayuan, Najib lebih baik dicalonkan semula sebagai Perdana Menteri.
Kata mereka berseloroh, jangankan mendengarnya berucap, melihat Ismail Sabri berdiri atau berjalan saja pun tidak memberi apa-apa tarikan atau keyakinan kepada rakyat.
Kesimpulannya, majoriti rakyat melihat dalam tempoh 100 hari pertama ini, Ismail Sabri hampir tiada prestasi dan keupayaan mentadbir negara ini sebagai Perdana Menteri.
Ada atau tidak beliau sebagai Perdana Menteri, semuanya nampak sama saja.
Bahkan kadang-kadang seperti dirasakan negara ini tiada Perdana Menteri ketika ini.
Ibarat dalam sebuah rumah, jika seorang ayah itu tidak berfungsi kepada ahli-ahli keluarganya, ada atau tidak, ia sama saja. –
ShahbudinHusin 28/11/2021.

4

1

vote
Article Rating
Kongsikan artikel ini


ANWAR SERU PKR MELAKA SEGERA BANGKIT

Di Melaka malam ini mengadakan perjumpaan bersama pimpinan, anggota dan mantan calon-calon PH di pilihanraya negeri Melaka yang baru selesai.
Saya ucap tahniah, dan sekalung penghargaan buat calon-calon dan jentera yang berusaha sehabis mungkin untuk memenangi hati dan nurani warga Melaka.
Namun, mereka telah membuat keputusan jelas dan kita hormat pendirian mereka.
Lantaran itu, saya menggesa KEADILAN dan jentera untuk mulakan kerja dari sekarang untuk pilihanraya umum dan negeri yang akan datang.
KEADILAN mesti kebah dan bangkit dari episod ini serta mesti kembali sebagai kesatuan yang jitu dan padu demi rakyat terbanyak.
ANWAR IBRAHIM
Pengerusi PH/Presiden PKR

5

2

votes
Article Rating
Kongsikan artikel ini


BANGUNLAH RAKYAT KELANTAN, WANG IHSAN SUATU PENGHINAAN

Tadi saya menonton video bekas Menteri di Jabatan Perdana Menteri, Zaid Ibrahim yang mengulas kenyataan Menteri Kewangan, Tengku Zafrul Tengku Abdul Aziz berkenaan tiada lagi royalti minyak akan diberikan kepada negeri Kelantan.
Sebaliknya, kata Tengku Zafrul, royalti itu kini ditukar kepada pemberian wang ihsan berikutan medan pengeluaran minyak yang beroperasi adalah di luar perairan Kelantan.
Bagi Zaid, hujah Tengku Zafrul itu hanyalah alasan kerajaan Pusat semata-mata enggan memberi royalti kerana ketika Petronas diberi hak eksklusif mencari gali minyak di perairan Kelantan, perjanjiannya adalah royalti dan tidak berbangkit sama sekali tentang jarak atau berapa jauh medan pengeluarannya.
Beliau seterusnya membangkitkan tentang jarak perairan yang berbeza yang dijadikan ukuran iaitu 12 batu nautika bagi Kelantan, tetapi hanya 3 batu nautika untuk Sabah dan Sarawak.
“Saya tak pernah dengar isu perairan itu ada dalam perjanjian, ia tiada kena mengena,” tambah beliau lagi.
Bagi yang belum menonton video Zaid itu, ia boleh ditonton di sini – https://fb.watch/9zDkIRpPnA/
Memandangkan pembayaran royalti sudah termaktub dalam perjanjian, meski kerajaan negeri Kelantan sebelum ini pernah menyaman kerajaan pusat, kini adalah masanya untuk seluruh rakyat Kelantan bangun sekali lagi menuntut hak tersebut.
Ini kerana ia adalah hak rakyat Kelantan yang nampaknya cuba dinafikan secara terang-terangan oleh kerajaan pusat dengan mengemukakan alasan yang seperti ingin memperbodohkan mereka.
Sumber minyak yang ditemui di Kelantan adalah anugerah Tuhan yang dengan royalti itu boleh digunakan untuk melaksanakan agenda pembangunan menyeluruh bagi kepentingan rakyat negeri itu.
Tetapi, jika hak itu dirampas, sudah tentu sebuah negeri miskin seperti Kelantan akan berdepan masalah yang berpanjangan.
Tambahan lagi, menukar perjanjian yang jelas disebut sebagai royalti kepada wang ihsan adalah suatu penghinaan kepada rakyat Kelantan.
Royalti adalah terma perjanjian berdasarkan hasil minyak yang diperolehi, manakala wang ihsan hanya sekadar pemberian yang bersandarkan rasa kasihan.
Kalau ketika rasa kasihan tinggi, mungkin banyak pemberiannya diberi tapi jika tiada perasaan itu, lima sen pun jangan dimimpi.
Apakah rakyat Kelantan sanggup diperlakukan sebegitu oleh sebuah kerajaan berkonsepkan Keluarga Malaysia kononnya?
Paling buruk dan jelas lagi agenda membodohkan rakyat Kelantan itu ialah kerana pengumuman menukar royalti kepada wang wang ihsan itu dilakukan sekarang iaitu ketika tiga parti utama Melayu – UMNO, Pas dan Bersatu – sedang berganding tangan membentuk kerajaan di peringkat pusat.
Bermakna, baik UMNO, Bersatu atau Pas yang mengetuai kerajaan negeri dan mereka sama-sama membentuk kerajaan di peringkat pusat, semuanya adalah sama tidak berguna kepada rakyat negeri Kelantan.
Kenapa tiada seorang pun menteri daripada ketiga-tiga parti itu bangun bersuara atau membantah pengumuman Tengku Zafrul itu demi kepentingan rakyat dan pengundi mereka sendiri?
Sepatutnya, sesuai dengan sembang kencang para menteri itu yang selama ini selalu bercakap kononnya mereka berjuang untuk rakyat, setidak-tidaknya bersuaralah membantah pengumuman Tengku Zafrul itu.
Ini tidak, jauh sekali untuk sanggup mati demi perjuangan atau berani menarik sokongan, bersuara dan membantah pun suara mereka langsung tidak kedengaran.
Ternampak semua menteri daripada Kelantan yang ada dalam kabinet, tidak kira parti apa sekali pun, hanya semata-mata mementingkan jawatan dan kedudukan, bukannya perjuangan.
Zaid, sebagai seorang peguam dan anak jati Kelantan melalui apa yang disuarakannya mengenai royalti ini sebenarnya telah membuka jalan untuk rakyat negeri itu bangun menuntut apa yang sepatutnya menjadi hak mereka.
Apa lagi, perkara yang disebut Zaid itu turut disahkan oleh Tengku Razaleigh Hamzah, pengasas Petronas yang tanpa ragu-ragu mengatakan hanya royalti disebut dalam perjanjian cari gali minyak dengan Kelantan.
Oleh itu, bangunlah rakyat Kelantan bersama Zaid Ibrahim. –
ShahbudinHusin 29/11/2021.

4.7

3

votes
Article Rating
Kongsikan artikel ini


JANGAN MARAH, TERIMALAH HAKIKAT ISMAIL SABRI MEMANG PERLU RAMAI PENASIHAT DI SISINYA

Semalam ramai yang terkejut dengan laporan tentang perlantikan Pengerusi UMNO Kedah, Jamil Khir Baharom sebagai penasihat agama kepada Perdana Menteri, Ismail Sabri Yaakob.
Dengan perlantikan ini bermakna Ismail Sabri kini mempunyai tiga penasihat khas – kesihatan, undang-undang serta hak asasi manusia dan agama.
Dilaporkan lagi, belanja setiap penasihat khas itu adalah sebanyak RM50 ribu sebulan, termasuk untuk gaji beberapa kakitangan.
Bermakna, untuk tiga penasihat khas itu, kerajaan membelanjakan sebanyak RM150 sebulan, walhal peranan mereka adalah bertindih dengan menteri-menteri sedia ada dalam portfolio berkaitan.
Maka itu, ramai yang mempertikaikan untuk apa penasihat khas itu dilantik, sedangkan sudah ada menteri kesihatan, menteri menjaga undang-undang dan menteri hal-ehwal agama.
Dalam kes penasihat khas undang-undang yang dilantiknya, selain sudah ada menteri yang menjaga undang-undang dan Peguam Negara, Ismail Sabri sendiri seorang yang berlatarbelakangkan guaman sebelum itu.
Jadi, untuk apa penasihat khas berkaitan undang-undang dilantiknya?
Begitu juga dengan penasihat khas agama, bersama menteri agama yang sudah sedia ada, malah Pas sebagai parti agama juga ada bersama-sama dalam kerajaan, adakah kehadiran Jamil Khir untuk menjadikan Perdana Menteri lebih alim dan warak serta menjadikan dasar kerajaan lebih Islamik selepas ini?
Selain perlantikan itu difahami adalah untuk Ismail Sabri memberi gaji, jawatan serta habuan kepada kawan-kawannya dalam UMNO, beliau sendiri sebenarnya amat memerlukan penasihat-penasihat khas tersebut di sisinya.
Walaupun sudah ada barisan menteri kabinet dan puluhan pegawai lagi di sekelilingnya atas kedudukannya sebagai Perdana Menteri, semua itu ternyata masih tidak mencukupi baginya.
Sebab utama beliau memerlukan ramai penasihat khas ialah kerana Ismail Sabri, jika diteliti rekodnya sebagai menteri atau pemimpin UMNO sebelum ini, beliau adalah seorang yang diketahui memiliki kemampuan amat terhad dan bukanlah seorang yang dikenali dengan ada sesuatu kejayaan pernah diciptanya.
Hang Tuah bukan, Hang Jebat pun bukan – beliau lebih kurang seperti wujudnya Hang Lekiu, Hang Lekir dan Hang Kasturi saja.
Maknanya, beliau bukanlah orang penting dalam senarai kepimpinan UMNO, jauh sekali pernah mencipta rekod kejayaan atau ada sesuatu perkara yang boleh dikaitkan dengannya.
Kalau dalam PRU14 pada 2018 lalu, BN tidak hilang kuasa, malah dapat mengekalkan kuasanya, belum tentu Ismail Sabri berpeluang menang Naib Presiden UMNO dalam pemilihan parti yang diadakan selepas kekalahan itu.
Sebagaimana beliau berjaya menjadi Naib Presiden UMNO banyak disebabkan oleh faktor nasib, kemenjadiannya sebagai Perdana Menteri juga lebih kerana nasib.
Jika BN tidak kalah PRU14 atau kalau Hishammuddin Hussein turut bertanding pada pemilihan UMNO 2018 itu, Ismail Sabri barangkali bukan Perdana Menteri ketika ini.
Dengan kemampuan dan kewibawaannya sebagai pemimpin diketahui amat terhad itu, Mara Digital yang merupakan idea kecilnya itu pun gagal digerakkan untuk membuahkan kejayaan.
Lantaran memiliki kemampuan dan keupayaan yang terhad juga, sudah tentulah beliau memerlukan ramai penasihat khas di sekelilingnya untuk menampakkan dirinya kelihatan lebih berkemampuan.
Tidak mustahil selepas ini beberapa lagi penasihat khas akan dilantiknya, mungkin mengikut portfolio setiap kementerian atau keghairahannya kepada perkara-perkara tertentu yang berkaitan dengan peranannya sebagai Perdana Menteri.
Mungkin selepas ini ada penasihat khas politik, budaya, bukan Melayu, pertanian, komunikasi, berkaitan Asean dan macam-macam lagi akan dilantiknya.
Lagi banyak perlantikan bermakna lagi banyak wang rakyat diperlukannya untuk membayar gaji-gaji mereka itu.
Itulah hakikatnya, tidak perlu kita marah atau bising-bising kerana inilah beban nyata yang rakyat terpaksa tanggung entah sampai bila lantaran memiliki seorang Perdana Menteri yang terhad kemampuannya.
Tapi kuasa kita sebagai rakyat masih ada untuk menamatkan semua itu –
ShahbudinHusin 29/11/2021

5

1

vote
Article Rating
Kongsikan artikel ini


KALAU BETUL BERSATU MAHU JATUHKAN ISMAIL SABRI, MEMANG PATUT PUN BELIAU DIJATUHKAN…

Kata bekas Perdana Menteri, Najib Razak, Bersatu kini sedang menyusun propaganda untuk menumbangkan Perdana Menteri, Ismail Sabri Yaakob.
Beliau berkata, objektif utama mereka berbuat demikian adalah untuk mengembalikan Mahiaddin Md Yasin sebagai Perdana Menteri.
“Beberapa page propaganda PPBM-PN telah pun memulakan serangan bertubi-tubi ke atas Ismail Sabri.
“Isu utama yang mereka gunakan sekarang ialah kenaikan harga barang biarpun inflasi sudah mula naik mencanak dan harga sering cecah paras tertinggi sejak era Mahiaddin jadi Perdana Menteri lagi,”katanya dalam catatan di media sosialnya.
Paling membimbangkan, tambah Najib ialah kerana menteri-menteri dalam kerajaan Ismail Sabri yang bertanggungjawab mengatur dasar ekonomi, pertanian, kewangan, perladangan yang mempengaruhi harga barang-barang, khususnya makanan adalah datang daripada parti yang mahu menumbangkan Perdana Menteri itu.
“Mereka serang Ismail Sabri berkenaan harga barang naik tapi sebenarnya mereka juga yang bertanggung jawab atas dasar-dasar yang disebabkan harga barang naik,” katanya lagi.
Hakikatnya, inilah realiti kerajaan Keluarga Huru-Hara yang ada sekarang ini.
Jangan salahkan menteri-menteri saja sebab mereka dilantik oleh Ismail Sabri sendiri.
Kalau menteri-menteri yang mengatur ekonomi, pertanian, kewangan dan perladangan datang daripada Bersatu, bukanlah Perdana Menteri yang melantik mereka?
Gagal mereka bermakna gagalnya Ismail Sabri, lagi pula ikan busuk bermula daripada kepala.
Ini baru salah-menyalah tentang kenaikan harga barang, esok lusa entah berkenaan isu apa lagi mereka akan berbalah.
Pokoknya, kerajaan ini tidak akan aman, malah sentiasa berbalah dan jatuh-menjatuh.
Dulu, UMNO yang menjatuhkan Mahiaddin melalui tindakan beberapa Ahli Parlimennya mengumumkan mereka menarik sokongan terhadap Perdana Menteri.
Lalu naik Ismail Sabri, maka tentulah Bersatu pula akan cuba untuk menjatuhkannya.
Itulah adatnya – yang naik melalui cara menjatuhkan orang lain, tidak mustahil ia juga akan dijatuhkan kemudiannya.
Walaupun UMNO dan Bersatu sedang bersama-sama membentuk kerajaan di peringkat pusat, mereka ini sebetulnya langsung tiada keikhlasan antara satu sama lain.
Ismail Sabri sendiri tidak percaya dengan sebahagian Ahli Parlimen UMNO dan mereka daripada Bersatu, sebab itu langkah paling awal dilakukannya sebaik menjadi Perdana Menteri ialah mencari PH untuk mewujudkan MOU dengan mereka yang tujuan asasnya ialah menjaga jawatannya.
Walaupun tujuan MOU itu agar PH kekal menyokong dan tidak menjatuhkannya, ketakutan sebenar Ismail Sabri ialah kepada kelompok tertentu dalam UMNO dan juga Bersatu.
Sepatutnya, beliau tiada kebimbangan sama sekali kepada mereka yang sedang bersamanya dalam kerajaan serta dalam masa yang sama diberikannya pelbagai jawatan.
Begitu pun, jika benar gerakan mahu menjatuhkan Ismail Sabri itu sedang disusun dan berjalan, ia sebetulnya memang patut pun dilakukan.
Tetapi, bukanlah dengan tujuan untuk mengembalikan semula Mahiaddin sebagai Perdana Menteri, tetapi lebih kerana Ismail Sabri sendiri terbukti telah gagal dan tidak berbuat apa-apa dalam tempoh 100 hari yang baru dilepasinya pada 28 November lalu.
Kalau Mahiaddin dianggap sebagai Perdana Menteri yang gagal, lalu kemudian dijatuhkan hanya setelah 17 bulan, Ismail Sabri jauh lebih gagal lagi kerana dalam tempoh 100 hari saja sudah merata-rata ternampak kegagalannya.
Sebagaimana telah ditulis sebelum ini, tempoh 100 hari pemerintahannya hanya mampu membuktikan satu perkara – seperti Malaysia ini tidak ada Perdana Menteri keadaannya.
Kecuali jika kita mahu terus hidup tersiksa melihat negara tidak berubah dan harga barang terus naik mencanak tanpa sebarang tindakan segera dilakukan seolah-olah kita tidak mempunyai kerajaan dan tiada Perdana Menteri, barangkali ia adalah satu-satunya alasan untuk membiarkan Ismail Sabri bertahan lebih lama sebagai Perdana Menteri. –
ShahbudinHusin 30/11/2021.

4.3

4

votes
Article Rating
Kongsikan artikel ini


NAJIB MESTI DIHALANG JADI PM SEKALI LAGI – KIT SIANG

Bekas Perdana Menteri, Najib Razak, ingat dia telah menjumpai cara untuk menghentikan wacana awam mengenai dua isu: kemungkinan kedatangan semula beliau sebagai Perdana Menteri Malaysia ke-10 dalam PRU15 dan juga cadangan adiknya, Nazir, untuk menetapkan semula dasar dan institusi negara.
Tetapi dia telah tersasar jauh sekali apabila dia memikirkan yang dia boleh mencapai dua matlamat ini dengan cuba mengejek saya sebagai terlalu obses dengannya.
Pertamanya, izinkan saya untuk jelaskan di sini, Najib itu sendiri tidaklah penting pun.
Tetapi, menjadi tanggungjawab dan keutamaan untuk semua rakyat Malaysia yang mahukan kerajaan yang bersih dan telus untuk memastikan beliau tidak kembali sebagai Perdana Menteri ke-10 dalam Pilihan Raya Umum ke-15, kerana jika perkara ini berlaku, ia bermakna negara kita akan kembali ke era di mana kita dikenali sebagai “kleptokrasi dalam bentuk yang terburuk”.
Keduanya, walaupun kita mungkin bersetuju atau tidak bersetuju dengan cara dan bentuk cadangannya, rakyat Malaysia perlu menyambut baik seruan Nazir untuk menetapkan semula dasar-dasar dan institusi negara kerana kegagalan berbuat sebeginilah yang menyaksikan satu demi satu negara terus meninggalkan kita di belakang, sama ada dari segi daya saing di arena antarabangsa, tadbir urus yang baik, atau dalam mempunyai kerajaan yang efektif dan berkesan.
Wabak Covid-19 selama 22 bulan perlu menjadi satu lagi amaran kepada kita semua, yang mana melainkan kita sendiri cuba untuk mengubah nasib kita, kita bukan sahaja akan kalah dengan Taiwan, Korea Selatan, Singapura, dan Vietnam, tetapi kita juga akan kalah dengan lebih banyak negara, termasuklah Indonesia dalam dekad-dekad yang akan datang.
Perkara ini dapat dilihat jelas semalam, di mana kita mencatatkan 4,879 kes baharu dan 55 kematian akibat Covid-19, berbanding dengan 297 kes dan 11 kematian akibat Covid-19 di Indonesia.
Dalam sepuluh hari yang lepas, Malaysia mencatatkan 51,335 kes baharu dan 448 kematian akibat Covid-19, berbanding dengan 3,311 kes dan 102 kematian akibat Covid-19 di Indonesia.
Adakah kita ini telah dikenakan sumpahan untuk kalah dengan Indonesia, India, dan China dan terpaksa melupakan Impian Malaysia untuk negara kita menjadi negara hebat yang bertaraf dunia?
Saya jangkakan yang Najib akan menggunakan pelbagai helah dengan tentera sibernya dalam media atas talian dan media cetak arus perdana untuk terus mengalihkan perhatian daripada kedua isu ini, tetapi demi masa hadapan negara kita dan anak serta cucu kita, kita tidak boleh biarkan helah sebegini untuk berjaya.
Kita perlu terus bergerak dengan pemikiran Utamakan Malaysia untuk mencapai Impian Malaysia di mana Malaysia menjadi negara hebat yang bertaraf dunia, walaupun sekiranya perjalanan untuk mencapai cita-cita ini mengambil masa satu atau dua dekad atau lebih lagi, asalkan sebelum kita menyambut ulang tahun ke-100 negara kita pada tahun 2057!
LIM KIT SIANG
Ahli Parlimen Iskandar Puteri.

3.8

4

votes
Article Rating
Kongsikan artikel ini


SURAT TERBUKA UNTUK AHLI KEADILAN – JANGAN MARAH2 TAPI KITA HARUS SIAP SEDIA

Sekarang adalah masa yang sukar bagi parti kita Parti Keadilan Rakyat (Keadilan). Kita perlu tenang dan tabah. Ini masa ujian bagi Keadilan.
Kita jangan marah-marah apabila ada Adun DAP di Bentong, Pahang yang desak Presiden kita, Saudara Anwar Ibrahim meletakkan jawatan selepas Pakatan Harapan (PH) kalah dalam Pilihanraya Negeri Melaka.
Kita anggota dan para penyokong Keadilan jangan kecil hati apabila Setiausaha Organisasi DAP Anthony Loke mengemukakan saranan bahawa Anwar Ibrahim bukan lagi calon tunggal Perdana Menteri PH bagi Pilihanraya Umum ke 15 tidak lama lagi.
Kita dengar dan hadham ucapan-ucapan pemimpin DAP itu dengan fikiran terbuka.
Kita dengar juga pemimpin muda Amanah yang hendak jemput Pejuang, MUDA dan Warisan menyertai khemah PH. Mereka tidak yakin lagi pada kekuatan Keadilan dan pemimpin Keadilan.
Kita masih dengar lagi gagasan dari beberapa pemimpin PH di kalangan DAP dan Amanah masih mahu PH bergabung lagi dengan Dr. Mahathir Mohamad.Mereka sengaja hendak melemahkan Keadilan dan Anwar Ibrahim.
Sekarang kawan-kawan kita dalam PH tidak anggap lagi Parti Keadilan penting. Mereka sudah tidak sudi menggunakan logo Parti Keadilan untuk jadi logo bersama PH dalam Pilihanraya Negeri Melaka.
Dalam Pilihanraya Sarawak, masing-masing parti akan menggunakan logo parti masing-masing.
Setiausaha Agung DAP Saudara Lim Guan Eng sendiri dilaporkan media mengumumkan dalam PRU-15 PH akan menggunakan logo rasmi PH. Ertinya Setiausaha Agung DAP menolak logo Keadilan.
Pengumuman tentang apa logo yang PH akan gunakan dalam PRU15 nanti, diumumkan terlebih dahulu dan terlebih awal bukan oleh Presiden kita Sdr Anwar Ibrahim sebagai Pengerusi PH tetapi oleh Lim Guan Eng. Presiden kita dilanggar begitu sahaja.
Apabila PH kalah di Melaka, Presiden kita, Anwar Ibrahim jadi mangsa dikritik hebat oleh pemimpin-pemimpin DAP, Amanah serta anggota mereka.Disuruh berundur. Kita dengar suara kurang sopan, angkuh dan sombong dihamburkan terhadap Presiden kita.
Di Melaka, semasa Pilihanraya Negeri tersebut, bukan Pengerusi PH, Anwar Ibrahim yang umumkan YB Adly sebagai calon Ketua Menteri Melaka. Tetapi Lim Guan Eng yang umumkan. Sekali lagi Presiden kita tidak dihormati.
Mungkin DAP dan Amanah sudah terlalu kuat sekarang dan mereka tidak anggap Keadilan itu penting. Mungkin bagi anggapan mereka Anwar Ibrahim dan Keadilan sudah hilang daya tarikan dan sokongan rakyat.
Kita tidak boleh marah-marah pada mereka. Kita pun faham peribahasa Melayu, “ habis madu sepah dibuang”. Begitulah nasib Keadilan dan Presidennya Anwar Ibrahim.
Kepada anggota dan para penyokong setia Parti Keadilan Rakyat, kita binalah kekuatan parti kita sendiri. Orang di luar Keadilan boleh desak Anwar Ibrahim letak jawatan sebagai Pengerusi PH atau Ketua Pembangkang. Kalau itu kehendak mereka sangat, buanglah Anwar Ibrahim sebagai Pengerusi PH atau Ketua Pembangkang. Lepas itu buanglah Parti Keadilan dari PH. Kita hendak tengok adakah mereka berani.
Tetapi mereka tidak boleh jatuhkan Anwar sebagai Presiden Parti Keadilan Rakyat. Anwar dipilih sebulat suara oleh anggota Keadilan dalam pemilihan secara demokrasi.
Kalau mereka sudah tidak sudi menerima kita, apa yang kita boleh buat. Kita masuklah PRU15 nanti secara “solo”. Kita gunakan logo parti kita sendiri.Kalau mereka hendak terajang Keadilan dari PH, terajanglah, jika mereka sudah angkuh sangat.
Kita Parti Keadilan pernah tinggal satu kerusi sahaja di Permatang Pauh dalam Pilihanraya Umum tahun 2004. Orang kata, “habis dah Keadilan”. Tetapi Parti Keadilan bangkit lagi dalam PRU tahun 2008, 2013 dan 2018.
Keadilan sangat sayang pada Pakatan Rakyat dulu dan Pakatan Harapan sekarang. Apabila Dalam PRU13, Lim Kit Siang dan DAP rampas kerusi Parlimen Gelang Patah (sekarang Iskandar Puteri), Anwar Ibrahim terpaksa pujuk anggota Keadilan di Johor supaya rela serahkan kerusi Gelang Patah kepada Lim Kit Siang dan DAP untuk memenuhi kehendak DAP dan Lim Kit Siang. Anwar Ibrahim tidak mahu Pakatan Rakyat ketika itu pecah.
Lapan tahun kemudian apabila berlaku Pilihanraya Negeri Melaka pada bulan November 2021 ini, seluruh anggota Keadilan dan pimpinan di semua peringkat mahu supaya logo Keadilan digunakan, tetapi DAP dan Amanah berkeras menolak logo keadilan. DAP dan Amanah berkeras mahu PH gunakan logo PH.
Anwar Ibrahim tidak mahu PH pecah kerana soal logo. Presiden Keadilan itu sanggup sekali lagi menentang kehendak para anggota dan pemimpin Keadilan di semua peringkat organisasi demi menjaga supaya PH tidak pecah.
Demikian pengorbanan Anwar Ibrahim untuk menjaga PH supaya tidak retak dan tidak pecah. Namun apabila kalah, Anwar Ibrahim disuruh letak jawatan. Anwar Ibrahim, kata pemimpin DAP tidak lagi akan jadi calon Perdana Menteri PH dalam pilihanraya umum akan datang.
Kepada anggota dan para penyokong setia Parti Keadilan Rakyat saya menyeru supaya bersiap sedia.
Kita tidak akan meninggalkan PH. Kita tidak akan keluar dari PH.
Tetapi kalau kawan-kawan kita dalam PH hendak tolak kita dari PH, hendak singkirkan kita dari PH, hendak perlekehkan parti kita dan Presiden kita, ketika itu bersedialah kita untuk masuk Pilihanraya Umum ke15 bersandarkan kekuatan kita sendiri, walaupun terpaksa berseorang diri.
Kita tidak akan mengemis supaya Presiden kita jadi calon Perdana Menteri PH. Kita juga tidak akan mengemis supaya PH gunakan logo parti kita.
Waktu itu biarlak kita seorang sahaja yang gunakan logo kita sendiri dan masuk pilihanraya umum bersendirian.
Bersedialah kemungkinan ini.
Hassan Abdul Karim
Ahli Parlimen Pasir Gudang
Anggota Biasa Parti Keadilan Rakyat
01 Disember 2021 (Rabu)

4.4

7

votes
Article Rating
Kongsikan artikel ini


100 HARI ISMAIL SABRI, HARGA BARANG2 MAKIN TINGGI

Harga barang naik. Rakyat sengsara.
Ini pencapaian 100 hari Kerajaan BN Ismail Sabri.
Sama dengan namanya. BN, Barang Naik.
Kuasa beli rakyat merosot dengan barangan keperluan harian dijual dengan harga yang tinggi.
Macam telur, ayam, sayur dan sebagainya dah jadi barangan mewah.
Negara sedang menghadapi krisis inflasi. Tetapi Menteri KPDNHEP Datuk Seri Alexander Nanta Linggi tidak tahu pun apa yang Majlis Pemulihan Negara atau Perdana Menteri lakukan untuk mengatasi krisis yang sedang melanda negara ini.
Rakyat tertekan dan rasa cemas. Kerajaan BN tidak dapat rasa kesusahan dan kebimbangan rakyat ke?
DAP mencadangkan suntikan RM3 bilion daripada hasil yang dikutip daripada Cukai Makmur atau cukai durian runtuh ke dalam Dana Penstabilan Harga Barang Nasional untuk melambatkan kenaikan harga barangan keperluan asas dan mengurangkan ketidaktentuan harga yang melampau.
KIM GUAN ENG
Setiausaha Agung DAP.

5

1

vote
Article Rating
Kongsikan artikel ini


3 DISEMBER, BERMULANYA SEJARAH KEBANGKITAN ANAK2 MUDA MALAYSIA

Pada pagi 3 Disember 1974, empat puluh tujuh tahun yang lalu, beribu-ribu orang pelajar universiti dari seluruh negara telah berhimpun di ibukota Kuala Lumpur untuk menzahirkan sokongan kepada perjuangan petani-petani miskin di Baling, Kedah yang terhimpit dalam kemiskinan akibat kejatuhan harga getah.
Dalam tempoh hampir setengah abad itu, banyak kejayaan yang telah dicapai oleh pergerakan anak-anak muda di Malaysia yang dipelopori oleh para pelajar universiti.
Antara yang nyata ialah mulai 15 Disember tahun 2021 ini, anak-anak muda Malaysia yang berumur 18 tahun dan ke atas secara otomatik sudah boleh mengundi di dalam pilihanraya dan juga boleh bertanding sebagai calon ahli parlimen ataupun ahli dewan undangan negeri.
Peranan anak-anak muda sangat terserlah semasa tempoh hampir dua tahun negara mengharungi Pandemik Covid-19 di mana berlaku tiga kali Perintah Kawalan Pergerakan (PKP). Ketika sebahagian rakyat miskin dari golongan B40 keputusan makanan di ambang kebuluran, anak-anak muda muncul dengan inisiatif, “Kibarkan Bendera Putih” di seluruh negara.
Begitu juga untuk menarik perhatian akan suasana cemas tentang kegagalan kerajaan menangani jumlah kematian angkara Covid-19 yang meningkat setiap hari, maka anak-anak muda tanpa rasa takut ditangkap atau dipenjara telah turun ke jalan-jalanraya mengisytiharkan gerakan “Kibarkan bendera hitam” di seluruh negara.
Perjuangan para pelajar universiti dan anak-anak muda Malaysia tidak pernah berhenti. Mereka sentiasa dapat mengesan denyut nadi kehidupan rakyat jelata.
Kini anak-anak muda dan para pelajar universiti tampil sekali lagi ke hadapan menyuarakan keresahan dan kebimbangan rakyat yang sedang menghadapi krisis harga barangan makanan seperti ayam, telor, sayur-sayuran dan roti naik melambung tinggi.
Apa yang berlaku 47 tahun lalu yang digerakkan oleh anak-anak muda di kampus-kampus universiti bukanlah satu perkara terpencil yang tidak meninggalkan kesan atau legasi.
Sejarah perjuangan adil dan berani para mahasiswa universiti hampir setengah abad yang lalu, berlanjutan hingga ke hari ini.
Hassan Abdul Karim
Ahli Parlimen Pasir Gudang
3 Disember 2021 (Jumaat)

5

1

vote
Article Rating
Kongsikan artikel ini


‘RULE OF LAW’ SUDAH HANCUR DI BAWAH ISMAIL SABRI – MOHAMAD SABU

Pada suatu ketika dahulu, saya hendak dituduh di mahkamah di atas dakwaan menghadiri perhimpunan haram yang dianjurkan oleh Gabungan Pilihanraya Bersih dan Adil (Bersih).
Masa itu saya merupakan Timbalan Presiden PAS, didakwa bersama beberapa orang pemimpin Pakatan Rakyat.
Pada hari berkenaan saya dan keluarga mempunyai urusan perkahwinan anak ke Ipoh, pihak polis memaklumkan bahawa mereka hendak menyerahkan waran untuk hadir ke mahkamah.
Saya telah menyatakan kepada polis bahawa saya bersedia untuk hadir ke mahkamah pada tarikh yang ditetapkan sebaik urusan anak menantu selesai.
Namun sewaktu dalam perjalanan, berhampiran tol juru, pihak polis membuat sekatan jalan raya dan menahan rombongan pengantin.
Saya tidak mahu menyerah diri kerana saya sudah membuat perakuan untuk hadir ke mahkamah keesokan harinya.
Pihak polis bagaimana pun bertegas mahu menahan saya, mereka memecahkan cermin kereta dan menahan saya secara kasar dihadapan rombongan pengantin.
Saya dibawa ke Balai Polis Nibong Tebal dan kemudiannya dibawa ke Kuala Lumpur ditahan di dalam lokap dan dibawa ke mahkamah keesokan harinya.
Hampir dua tahun kes dibicara di mahkamah kerana saya didakwa melawan penjawat awam, tetapi akhirnya saya menang kes tersebut.
Saya nyatakan walaupun saya diperlakukan sedemikian, namun saya memuji ketegasan pihak polis, supaya mereka yang dituduh di mahkamah, perlu hadir apabila mendapat arahan.
Tetapi apabila berlaku kepada Datin Sri Rosmah Mansor, beliau tidak hadir ke mahkamah, bahkan waran tangkap pun tidak ada.
Ini menunjukkan kedaulatan undang-undang (Rule of Law) telah hancur di bawah pemerintahan Dato’ Sri Ismail Sabri Yaakob dengan sokongan PAS dalam kerajaan.
Rule of Law sudah tiada dan tidak dihormati langsung!
MOHAMAD SABU
Presiden Amanah

5

4

votes
Article Rating
Kongsikan artikel ini


TOK MAT SANGGAH HADI AWANG

Tanpa terkurang rasa hormat saya kepada Tan Sri Presiden PAS, saya menegaskan bahawa pandangan beliau bahawa UMNO telah memungkiri piagam MN adalah tersasar sebenarnya.
UMNO tidak pernah mungkir pada piagam Muafakat Nasional.
Kepada rakan-rakan dalam PAS, janganlah kita lupa bahawa MN tidak ditubuhkan dengan matlamat PPBM mesti menjadi sebahagian darinya.
Malah salah satu sebab MN itu dibidani kelahirannya ialah untuk menentang PH. PPBM adalah komponen PH waktu itu.
Justeru untuk memaksa UMNO menerima PPBM adalah bercanggahan dengan semangat sebenar MN itu diasaskan.
Apalagi bila mengenangkan bagaimana PPBM bersekongkol dengan DAP dalam menentang UMNO dan menumbangkan Kerajaan pimpinan UMNO.
Kedua, memang benar MN itu harus memayungi semua orang Melayu. Namun sesiapa jua yang ingin kita bawa masuk ke MN mestilah serasi dengan kepentingan UMNO dan PAS.
Piagam MN pula mestilah ditafsirkan selari dengan realiti politik semasa UMNO dan PAS.
Kerana itu UMNO tidak pernah mengajak PKR, Amanah, PUTRA ataupun Pejuang untuk menyertai MN, walaupun mereka juga sebahagian dari ummah yang berkepentingan.
Jujurnya kerana UMNO TIDAK MAHU MENYINGGUNG PAS.
PAS dan seluruh Malaysia telah arif bahawa perwakilan dalam Perhimpunan Agong UMNO memutuskan bahawa, UMNO tidak akan melakukan apa jua kerjasama dengan PPBM. UMNO terikat dengan pendirian ini.
Jadi amatlah munasabah untuk realiti ini difahami dan diterima, sebelum PAS mencadangkan keanggotaan baru dalam MN.
Ketiga, Piagam MN adalah persefahaman yang tidak mengikat. MN pula tidak kita daftarkan.
Sebabnya kerana UMNO mahu orang Melayu melihatnya sebagai wadah untuk semua, dan bukan instrumen politik UMNO dan PAS semata-mata.
Jadi janganlah dek kerana UMNO tidak mahu menerima PPBM, MN itu PAS tinggalkan. Kepentingan orang Melayu dan Islam itu jauh lebih besar dari kepentingan PPBM menyertai MN.
Jadi, janganlah kita melakukan sesuatu yang akhirnya akan menjauhkan lagi orang Melayu daripada MN.
Semoga Tan Sri Presiden PAS akan terus bersama UMNO dalam meneroka pelbagai dimensi baru dalam membangunkan keberdayaan bangsa Melayu, insha Allah.
Dato Seri Utama
Mohamad bin Haji Hasan
Timbalan Presiden UMNO

0

0

votes
Article Rating
Kongsikan artikel ini


UMNO, PAS HARUS BERHENTI MENEGAKKAN BENANG BASAH, UMUM SAJA KEMATIAN MN SECARA RASMI

Meskipun sudah jelas dan tidak sukar memahami tentang pendirian Pas yang tidak mahu lagi bersama UMNO melalui Muafakat Nasional, masih terdapat segelintir pihak daripada kedua-dua parti yang mahu permuafakatan itu dikekalkan atau setidak-tidaknya cuba diselamatkan.
Tetapi berdasarkan pendirian berterusan Hadi Awang yang kekal menolak MN, malah terbaru mendakwa UMNO melanggar piagamnya, maka terlihat hampir mustahil untuk gabungan longgar dan tidak berdaftar itu dapat diselamatkan lagi.
Jika diperhalusi, pendirian Hadi Awang selaku Presiden Pas itu tidaklah banyak berbeza dengan pendirian Presiden UMNO, Ahmad Zahid Hamidi yang turut sama menolak untuk terus bekerjasama dengan Pas.
Bagi Zahid Hamidi, UMNO tidak mahu terus dikhianati oleh Pas.
Sementara Pas, walaupun macam-macam alasan diberikan untuk menolak bersama MN, kesimpulan yang paling mudah difahami ialah mereka hanya mahu satu perkara – bawa Bersatu sekali dalam permuafakatan itu.
Oleh kerana syarat atau permintaan Pas itu terlalu sukar, bahkan mustahil untuk dipenuhi oleh UMNO, tambahan lagi keputusan menolak Bersatu adalah ketetapan PAU2020, maka sebenarnya tidak perlu lagi pemimpin kedua-dua parti berhujah menegakkan benang basah masing-masing.
Dakwaan bahawa UMNO melanggar piagam MN tidak harus sama sekali dijawab untuk mempertahankan diri kerana ia hanya membuang masa saja.
Juga tidak perlu ada pemimpin Pas yang berkata, MN adalah muafakat politik paling sempurna dan perlu dikekalkan di negara ini.
Sama tidak perlu ialah bila ada pemimpin UMNO Selangor yang mengeluarkan kenyataan bahawa kerjasama dengan Pas adalah diperlukan untuk menawan semula negeri itu daripada PH.
Realitinya sekarang, meskipun Pas lebih dulu bersama UMNO dalam MN, parti itu kini ternyata lebih mencintai Bersatu berbanding UMNO.
Lalu, apa juga kenyataan sama ada untuk menegakkan benang basah masing-masing, berbalas hujah atau memberikan pelbagai logik tentang perlunya MN dikekalkan, semuanya tidak lebih hanya menunjukkan keegoaan dan tidak mahu menerima realiti yang sebenar, walhal hakikat sebenarnya MN itu sudah pun tidak bernyawa lagi.
Kalau pendirian UMNO ialah enggan menerima Bersatu, sedangkan itulah satu syarat tunggal yang diletakkan Pas, kenyataan berkali-kali Hadi Awang menolak MN jika hanya ada UMNO dan Pas di dalamnya, ia sebenarnya lebih daripada cukup untuk memahami kematian MN itu sudah pun lama berlaku.
Ditambah dengan pendirian nyata Pas yang memilih bersama PN dalam PRN Melaka dan kemudian meneruskan gerakan politik bersama gabungan itu untuk menghadapi PRU15 akan datang, adalah membuang masa saja jika ada pemimpin kedua-dua parti masih lagi bercakap mengenai MN.
UMNO dan Pas harus berhenti bercakap, mengenang dan membayangkan logik yang bukan-bukan tentang MN kerana tindakan itu tidak ubah seperti mengenang kekasih yang sudah berada di alam kubur.
Apa yang harus UMNO dan Pas lakukan sekarang – barangkali buat kali terakhir mereka harus duduk semeja – ialah mengumumkan secara rasmi kematian MN untuk pengetahuan semua.
Menerima realiti kematian lebih mudah untuk masing-masing meneruskan kehidupan berbanding jika masih terkenang-kenang nostalgia silam. –
ShahbudinHusin 05/12/2021.

3.3

3

votes
Article Rating
Kongsikan artikel ini


PAS TOLAK MN BERERTI MEREKA TIDAK MAHU KERUSI PM JATUH KEPADA UMNO

Apa yang sebahagian besar daripada kita faham ialah sebab utama Pas menolak Muafakat Nasional atau MN adalah semata-mata kerana UMNO enggan menerima Bersatu menyertai gabungan itu.
Difahami juga pendirian Pas itu bukan saja kerana parti Islam itu mahu penyatuan ummah yang lebih besar dan agar kemenangan dalam PRU15 benar-benar pasti dapat digenggam, bahkan juga disebabkan rasa cinta Pas kepada Bersatu melebihi nilai perasaannya terhadap UMNO.
Sekali imbas, memang itulah gambarannya.
Tetapi, jika diteliti berkali-berkali beserta hujah demi hujah oleh Presiden Pas, Hadi Awang, penolakan Pas kepada MN yang keanggotaannya hanya terhad kepada Pas dan UMNO semata-mata sebenarnya mempunyai maksud yang lebih mendalam lagi.
Ternampak bahawa matlamat Pas mahu membawa Bersatu sekali ke dalam MN, selain untuk membuka ruang kepada kemenangan yang lebih terjamin, sebab utama di sebalik tindakan itu ialah untuk menghalang UMNO menjadi dominan dalam PRU15 dan seterusnya berjaya menduduki kerusi Perdana Menteri.
Jika Pas sedia dan mahu melihat pemimpin UMNO menjadi Perdana Menteri melalui pilihan pengundi dalam PRU akan datang, pastilah Pas akan memilih bersama parti itu sambil terus mengukuhkan MN.
Meski sekarang Ismail Sabri Yaakob yang menjadi Perdana Menteri adalah daripada UMNO, namun sokongan Pas dilihat terhad kerana beliau adalah pilihan yang dipersetujui oleh Mahiaddin serta kedudukan Pas yang sudah sedia berada dalam kerajaan.
Untuk masa depan selepas PRU15, pendirian Pas menolak bersama MN tidak ialah kerana tidak mahu UMNO terus menduduki lagi kerusi Perdana Menteri itu.
Sudah barang tentu Pas lebih menolak calon Perdana Menteri daripada UMNO itu jika calonnya nanti adalah daripada kalangan kluster mahkamah yang sedang menghadapi perbicaraan sekarang ini.
Walau secara logiknya jika Pas memilih bersama UMNO dan kekal dalam MN, peluang untuk menang PRU15 adalah lebih cerah berbanding bersama PN yang disertainya kini, Pas juga sebenarnya sedar kemenangan itu nanti akhirnya akan lebih memberi ruang untuk dimegah-megahkan oleh UMNO semata-mata.
Lantaran enggan melihat UMNO kembali mendominasi kuasa dan memperolehi kerusi Perdana Menteri, Pas lebih rela bersama Bersatu dan PN, meski hakikatnya kemenangan dalam PRU15 masih kabur bagi gabungan tersebut.
Yang penting bagi Pas, sementara mereka juga belum pasti beroleh kemenangan bersama Bersatu dan PN, yang lebih penting ialah agar UMNO dan pemimpinnya tidak harus diberi laluan mudah untuk menduduki semula kerusi Perdana Menteri.
Barangkali sejarah permusuhan berpuluh tahun dengan UMNO serta kerakusan parti itu dalam berkuasa selama lebih 60 tahun sebelum ini masih lagi menghantui Pas dan mereka mengambil keputusan untuk tidak semudah itu memberi ruang kepada parti tersebut berkuasa semula.
Sebab itu, Pas dipercayai akan terus meletakkan syarat agar Bersatu diterima bersama dalam MN jika UMNO inginkan mereka kembali kepada gabungan tersebut.
Tujuan agar Bersatu diterima menyertai MN tidak lain supaya sekali lagi Pas dapat menghalang hasrat UMNO mendominasi kuasa secara sewenang-wenangnya selepas PRU nanti atau setidak-tidaknya tidak diberi laluan yang begitu mudah.
Sebagaimana tujuan Pas bersama dalam PN ialah untuk memastikan Mahiaddin dapat kembali sebagai Perdana Menteri, hasrat membawa Bersatu ke dalam MN juga adalah dengan maksud yang sama.
Dengan tiga parti ada dalam MN – UMNO, Pas dan Bersatu – jika dua parti memihak kepada Mahiaddin, pastilah apa yang dihasratkan itu lebih mudah untuk dicapai.
Bermakna, selagi UMNO enggan menerima Bersatu, selagi itulah Pas akan terus menolak MN dan UMNO usah bermimpi dapat melembutkan hati Hadi.
Matlamat besar Pas dan Hadi tidak sekadar mahu kerusi Perdana Menteri dapat kembali kepada Mahiaddin, tetapi juga mereka sebenarnya tidak sudi sama sekali kerusi Perdana Menteri itu jatuh kepada UMNO.
Apakah di mata Pas, UMNO lebih kurang sehina DAP? –
ShahbudinHusin 06/12/2021.

5

1

vote
Article Rating
Kongsikan artikel ini


SOP PRN SARAWAK MENGECEWAKAN – ANWAR

Proses pilihan raya yang baik dan teratur penting untuk menjamin keabsahan kerajaan yang dipilih oleh rakyat.
Walaupun dunia masih lagi berhadapan dengan pandemik, ia bukanlah alasan untuk menjadikan proses pilihan raya menjadi tempang.
Setelah membaca SOP terbaru yang dikeluarkan oleh Suruhanjaya Pilihan Raya, saya sangat kecewa.
Mereka pernah berkata akan melakukan kajian terhadap SOP yang akan diperkenalkan.
Malangnya, setelah PRN Melaka selesai, kajian itu tidak diterbitkan.
Seharusnya SPR mengambil langkah produktif dengan melakukan perbincangan dengan semua wakil parti politik yang bakal bertanding pada PRN Sarawak.
Perbincangan yang kritikal terhadap elemen-elemen yang terdapat di dalam SOP ini perlu dilakukan.
Saya tidak melihat ada sebab yang konkrit – termasuklah fakta-fakta berasaskan bukti perubatan dalam SOP terbaru ini.
Apa perkembangan terbaru tentang jaminan akses sama rata kepada pihak media untuk semua parti politik dan calon?
ANWAR IBRAHIM
Presiden KEADILAN.

5

2

votes
Article Rating
Kongsikan artikel ini


ESOK JADI HARI YANG LEBIH MENDEBARKAN BUAT NAJIB

Mahkamah Rayuan petang ini membuat keputusan sebulat suara menolak permohonan Najib Razak untuk mengemukakan bukti baru dalam kes rayuannya.
Sehubungan itu, keputusan rayuan beliau terhadap sabitan kes SRC International akan tetap disampaikan esok, 8 Disember 2021 sebagaimana yang dijadualkan.
Mahkamah Tinggi sebelum ini menjatuhkan hukuman penjara 12 tahun dan denda RM210 juta kepada Najib atas kesalahan pecah amanah, menyalahguna kedudukan dan penggubahan wang haram berkaitan dana SRC International.
Semasa prosiding melalui Zoom petang tadi, panel tiga hakim yang dipengerusikan Abdul Karim Abdul Jalil membuat keputusan tiada keperluan bukti tambahan dimasukkan dalam rayuan tersebut.
Dua hakim lain ialah Has Zanah Mehat dan Vazeer Alam Mydin Meera.
“Kami mendapati bukti tambahan tidak diperlukan untuk rayuan.
“Tiada keadaan luar biasa atau syarat luar biasa ditunjukkan untuk mahkamah mengambil keterangan tambahan dalam rayuan.
“Permohonan ditolak. Penyampaian keputusan rayuan esok akan diteruskan seperti yang ditetapkan,” kata Abdul Karim lagi.
Sebelum itu pada awal hari ini, panel hakim yang sama mengeluarkan amaran kepada bekas Perdana Menteri untuk menghadiri prosiding secara dalam talian, berikutan ketidakhadirannya secara fizikal pada sebelah pagi.
Sementara pasukan peguam Najib memohon untuk mengemukakan bukti baru dan ia ditetapkan untuk didengar hari ini, lewat malam semalam mereka juga memohon prosiding hari ini ditangguhkan berikutan beberapa peguam mempunyai kontak dengan mereka yang positif Covid19.
Bagaimanapun hakim menolak permohonan penangguhan itu, seterusnya mengarahkan prosiding diadakan secara dalam talian.
Sambil mengarahkan prosiding diadakan melalui applikasi Zoom, hakim turut memberi amaran kepada Najib agar menghadirinya atau berdepan kemungkinan ditangkap kerana kegagalan hadir secara fizikal pada pagi tadi.
Dengan keputusan hakim menolak penangguhan dan cubaan mengemukakan bukti baru ini, esok tentu saja merupakan hari yang lebih atau paling mendebarkan buat Najib dalam seumur hidupnya.
Adakah rayuannya akan diterima dan beliau akan bebas daripada sabitan kesalahan atau rayuannya ditolak dan kekal sebagai orang yang bersalah?
Esok adalah jawapannya, tapi dapatkah Najib melelapkan matanya malam ini? –
ShahbudinHusin 07/12/2021.

5

2

votes
Article Rating
Kongsikan artikel ini


KITA ADA PILIHAN BATALKAN MOU, TAPI…

1. Merujuk kepada kenyataan Yb Khalid Samad selaku Pengarah Komunikasi Parti Amanah, kedua belah pihak PH dan Kerajaan bawah pimpinan YAB Ismail Sobri perlu insaf kepada kerangka persefahaman yang termetrai antara mereka. Persefahaman politik ini sangat penting dan relevan bagi membuka jalan ke arah politik konsensus nasional. Seruan Yb Khalid Samad dan kebimbangan kleptokrasi dikompromi perlu diambil perhatian serius.
2. MOU antara PH dan YAB Ismail Sobri adalah cetusan dari usaha penyelesaian krisis politik dilatari musibah pandemik yang melanda negara. Jalan mati penyelesaian politik selama 17 bulan setelah Langkah Sheraton telah menemukan semua pihak kepada meja rundingan untuk mencapai kestabilan politik. Kestabilan politik diperlukan bagi pihak Legaslatif/Eksekutif tertumpu kepada membawa negara kepada fasa pemulihan secara konsensus.
3. Perincian Persefahaman menandai tiga objektif besar dipersetujui kedua belah pihak, iaitu Dana Besar Covid, Reformasi Parlimen dan Memperundangkan Kestabilan Politik. Ketiga objektif ini khususnya Reformasi Parlimen dan Perundangan Kestabilan Politik (akta anti- lompat parti, akta pendanaan politik dll) memerlukan kejujuran dan azam politik yang tinggi kerana ia adalah teras kepada jaminan kestabilan politik yang telah dirosakkan oleh para pencatur Langkah Sheraton.
4. Perosak utama MOU adalah anasir jahat yang melihat perjanjian ini sebagai jalan untuk selamatkan tengkuk mereka dari dakwaan kleptokrasi ataupun mereka yang bertujuan untuk berlengah-lengah supaya mereka dapat meneruskan amalan kleptokrasi. Anasir jahat seterusnya ialah menjadikan MOU sebagai taktikal untuk memperkukuhkan politik lama berteraskan perkauman sempit dan demokrasi terpilih dan mempertaruhkan kuasa dengan menawarkan kesetiaan politik melalui sogokan wang dan kedudukan.
5. Sememangnya kebimbangan ke atas anasir perosak MOU adalah wajar dan kegagalan kita mempertahankan prinsip teras dalam MOU adalah kegagalan kita untuk membuka jalan kepada politik konsensus yang sangat diperlukan dalam masa proses penyembuhan negara.
Kita ada pilihan untuk membatalkan MOU tetapi keberantakan politik akan berterusan ataupun kita ada pilihan untuk mempertahankan prinsip MOU bersama dan mengistyiharkan perang ke atas anasir perosak rentas semua parti. Komitmen PH dan Kerajaan Ismail Sobri terhadap perjanjian ini akan memulakan perjalanan panjang politik konsensus untuk kestabilan berterusan.
Yb DS Dr. Mujahid Yusof Rawa
Naib Presiden AMANAH
Pengerusi PH Perak
Ahli Parlimen Parit Buntar
7 Dis 2021

5

1

vote
Article Rating
Kongsikan artikel ini


KEPUTUSAN MAHKAMAH RAYUAN TERHADAP NAJIB AMAT DITERIMA BAIK, CUMA…

Secara umumnya keputusan Mahkamah Rayuan mengekalkan sabitan bersalah terhadap Najib Razak yang dijatuhkan Mahkamah Tinggi sebelum ini diterima dengan baik dan tanpa kesangsian oleh masyarakat pelbagai lapisan.
Dalam keputusan pagi tadi, tiga hakim sepakat dan sebulat suara mengekalkan keputusan bersalah terhadap Najib yang dijatuhi hukuman penjara 12 tahun dan denda RM210 juta oleh hakim Mahkamah Tinggi atas kesalahan menyeleweng dana RM42 juta milik SRC International.
Ketika itu, SRC International adalah anak syarikat 1MDB sebelum ia kemudian dipindah-milik kepada Kementerian Kewangan.
Kecuali bagi Najib dan penyokong tegarnya, semua yang lain boleh dikata menerima kewajaran dan kemunasabahan hujah-hujah hakim berkaitan kes tersebut.
Bagi mereka, keputusan hakim menolak alasan Najib bahawa beliau tidak mengetahui wang RM42 juta yang dimasukkan ke akaun peribadinya, malah tidak tahu ia bersumberkan daripada SRC International adalah amat tepat dan logik sekali.
Begitu juga dengan keputusan hakim menolak bahawa wang tersebut adalah sumbangan daripada keluarga Diraja Arab Saudi.
Lagi pun, kata rata-rata mereka, Najib terlihat bebas membelanjakannya, termasuk membeli barangan mewah dan mahal untuk kegunaan peribadi di butik-butik mewah di luar negara.
Maka, mengekalkan hukuman bersalah terhadap bekas Perdana Menteri itu bukan saja diterima dengan baik, malah tiada apa-apa yang mengejutkan masyarakat.
Masyarakat mungkin amat terkejut jika keputusan Mahkamah Rayuan pagi tadi adalah sebaliknya.
Dengan keputusan Mahkamah Rayuan itu, Najib kekal sebagai orang yang bersalah dan beliau kini hanya ada satu peluang lagi untuk membebaskan dirinya iaitu merayu di Mahkamah Persekutuan.
Mengambil kira kes Anwar Ibrahim yang mengambil masa 11 bulan antara Mahkamah Rayuan dan Mahkamah Persekutuan, Najib bolehlah berharap tempoh sekurang-kurangnya setahun daripada sekarang untuk rayuannya di dengar di mahkamah tertinggi itu.
Cuma, yang menjadi rungutan sesetengah pihak ialah kerana Mahkamah Rayuan masih membenarkan penangguhan hukuman sementara rayuannya didengar di Mahkamah Persekutuan.
Ada yang berpendapat Najib tidak seharusnya lagi diberikan penangguhan hukuman, sebaliknya mesti menjalani hukuman sebagaimana disabitkan sehingga rayuannya itu didengar di Mahkamah Persekutuan.
Tambahan lagi, jika hanya kira-kira setahun daripada sekarang baru rayuannya akan didengar, meletakkan Najib dalam penjara menjalani hukuman sementara rayuannya didengar adalah suatu kemunasabahan yang logik berdasarkan kesalahan yang telah dilakukannya serta sebagaimana hujah hakim, perbuatan itu turut memalukan negara.
Kalau ditolak rayuannya nanti, maka beliau terus sajalah menyambung hukuman itu, manakala jika rayuannya diterima, setidak-tidaknya ada jugalah hukuman dunia yang diterimanya.
Tetapi, dengan penangguhan yang diberikan itu, Najib kini seolah-olah seorang yang tidak bersalah dan bebas melakukan banyak perkara dalam hidupnya, termasuk berkempen, berpolitik dan bergebang di media sosial.
Dan jika rayuannya diterima di Mahkamah Persekutuan nanti, maka beliau akan bebas sepenuhnya dan tidak pernah sama sekali menerima hukuman atas kesalahan dan sabitan yang telah dijatuhkan mahkamah terhadapnya.
Adakah adil begitu? tanya sebahagian mereka yang saya sempat berbual-bual dengan mereka. –
ShahbudinHusin 08/12/2021.

4.5

8

votes
Article Rating
Kongsikan artikel ini


NAJIB SILAP BESAR BILA BANDINGKAN SRC INTERNATIONAL DENGAN SKANDAL FOREX

Semalam, dalam respon awalnya berhubung keputusan Mahkamah Rayuan mengekalkan sabitan bersalah terhadapnya, Najib Razak menolak penilaian hakim bahawa pembabitannya dalam SRC International suatu tindakan yang memalukan Malaysia.
Katanya, beliau kecewa dengan penilaian tersebut kerana telah mencipta banyak kejayaan sepanjang berkhidmat selama sembilan tahun sebagai Perdana Menteri.
Beliau seterusnya membangkitkan skandal dagangan tukaran wang asing (forex) pada tahun 90an yang dikaitkan dengan musuh politiknya, Tun Mahathir Mohamad ketika menjadi Perdana Menteri buat kali pertama dahulu sebagai perbandingan.
“Jika anda mahu cakap tentang perkara yang memalukan negara, ada lagi isu lain, contohnya skandal forex yang menyebabkan negara rugi sebanyak RM31 bilion.
“Bukankah itu satu isu yang memberi malu lebih besar kepada negara?” soal Najib.
Melihat Najib agak tersentuh dan kecewa dengan penilaian hakim itu, sambil cuba membandingkan SRC International dengan skandal forex, beliau dalam hal ini sebenarnya telah melakukan suatu kesilapan besar.
Membandingkan skandal yang secara langsung terkait dirinya dengan suatu skandal lain dengan jelas menunjukkan Najib mengakui tentang kesalahan yang telah dilakukannya dalam SRC International.
Cuma, mengikut tafsiran Najib, skandal forex itu lebih besar dan lebih memalukan negara berbanding apa yang dilakukannya dalam SRC International.
Tidakkah pengakuan itu sebenarnya menunjukkan Najib telah melakukan suatu kesilapan besar?
Yang keduanya, Najib juga silap besar dalam perbandingan itu kerana forex adalah suatu kerugian dalam urusniaga pasaran wang dan tidak ada sesiapa yang diketahui menerima sejumlah wang yang besar dalam akaun bank peribadi mereka.
Malah pada 2017 ketika di bawah kepimpinannya sebagai Perdana Menteri, satu Suruhanjaya Diraja juga telah ditubuhkan berkaitan skandal forex itu.
Namun, adakah sebarang tindakan susulan diambil atau sesiapa dibawa ke mahkamah selepas itu?
Jika pun ketika pemerintahan PH dan PN cuba dipersalahkan kerana tiada tindakan yang diambil, kenapa ketika UMNO menerajui kerajaan sekarang, masih juga tiada tindakan diambil?
Dengan itu, sekali lagi sebenarnya tindakan Najib membandingkan skandal SRC International dengan skandal forex adalah suatu tindakan yang jauh tersasar daripada matlamat untuk membela dirinya.
Ia akhirnya lebih menyerlahkan pengakuannya melakukan kesalahan dalam SRC International serta memperlihatkan kegelojohan serta emosi yang tidak stabil dalam membuat perbandingan. –
ShahbudinHusin 09/12/2021.

4.1

7

votes
Article Rating
Kongsikan artikel ini


NAJIB SUDAH PATUT BERSARA, LEBIH BAIK BERSEDIA DARIPADA SEKARANG UNTUK LALUI KEHIDUPAN SUNYI

Dalam kes SRC International, Najib Razak dijatuhkan hukuman penjara 12 tahun dan denda RM210 juta oleh seorang hakim Mahkamah Tinggi di penghakimannya pada 28 Julai lalu.
Di peringkat Mahkamah Rayuan semalam, tiga hakim sebulat suara mengekalkan keputusan yang dibuat hakim Mahkamah Tinggi tersebut.
Ini bermakna, selain hukuman denda dan penjara itu dikekalkan, setakat ini empat hakim telah mengesahkan kesalahan pecah amanah, salah guna kuasa dan penggubahan wang haram yang dilakukan Najib berdasarkan fakta dan keterangan yang dibentangkan di mahkamah.
Najib kini hanya ada satu peluang lagi untuk memperjuangkan nasibnya iaitu di Mahkamah Persekutuan di mana kali ini lima hakim akan mendengar rayuan terakhirnya.
Tetapi, berdasarkan hujahan tiga hakim di Mahkamah Rayuan semalam, boleh dikata semua aspek utama berkaitan kes SRC International itu telah diberi jawapan dengan fakta dan logik yang jelas.
Kedudukan Najib sebagai Menteri Kewangan, penasihat emeritus SRC International, bagaimana pinjaman KWAP diperolehi, kemasukan dana RM42 ke akaun peribadinya, sikap Najib setelah mengetahui ada wang tersebut dalam akaunnya, bagaimana wang itu dibelanjakan, ketidaklogikan dikaitkan dengan derma Arab dan pelbagai lagi semuanya telah dihujahkan dengan jelas serta sempurna.
Seolah-olah penghakinan semalam yang menolak rayuan Najib itu telah menutup semua “lubang angin” yang membolehkan ia terus diragui.
Sebab itu, masyarakat dapat menerima dengan baik keputusan Mahkamah Rayuan menolak rayuan Najib, seterusnya mengekalkan hukuman yang diterimanya.
Meneliti segala hujahan itu dan jika memandang ke hadapan, ternampak amat sukar untuk Najib mampu melepasi rayuan di Mahkamah Persekutuan yang akan dihakimi lima hakim nanti.
Hanya keajaiban yang luar biasa ternampak mampu

membolehkannya bebas daripada hukuman ini, itu belum lagi diambil kira kes 1MDB yang masih berjalan perbicaraannya.
Jika 307 alasan rayuan yang dikemukakannya di Mahkamah Rayuan pun tidak mampu meyakinkan tiga hakim, apakah beliau mampu menyediakan 500 alasan lain di Mahkamah Persekutuan yang mempunyai lima hakim?
Dalam kata mudah, seumpana jika empat orang sudah mengesahkan sehelai baju itu berwarna merah, maka tentulah sangat mustahil untuk lima orang yang lain mengatakan baju tersebut bukan berwarna merah.
Dalam hal ini, memandangkan rayuannya dijangka akan didengar di Mahkamah Persekutuan dalam tempoh kira-kira setahun daripada sekarang, adalah lebih baik Najib pada ketika ini dan mulai sekarang melupakan segala hal lain, kecuali hanya memikirkan tentang nasib dirinya.
Langkah paling terpuji yang patut diambilnya ialah mengumumkan bersara daripada politik dan berhentilah bercita-cita untuk menjadi Perdana Menteri lagi.
Lagi pun, jawatan Perdana Menteri sudah pernah didudukinya dan kini pemimpin UMNO sendiri sudah berada di situ, lalu untuk apa lagi beliau mahu mengejarnya?
Lupakan semua itu dan lebih baik bersiap sedia dari segi mental dan rohani untuk melalui kehidupan baru yang sunyi, terpisah dan bersendirian yang bakal dilaluinya.
Terus sibuk dengan politik, apalagi kalau masih berterusan mahu mengejar semula jawatan Perdana Menteri, semua itu hanya akan menjadikan laluan hidupnya tambah serabut dan meresahkan jiwanya sendiri. –
ShahbudinHusin 09/12/2021.

4.4

8

votes
Article Rating
Kongsikan artikel ini


APAKAH PENDIRIAN MT UMNO BERMAKSUD MEREKA MENUDUH MAHKAMAH RAYUAN TIDAK BERLAKU ADIL?

Walaupun mesyuarat MT UMNO diadakan pada malam 8 Disember, tetapi kenyataan media berkenaan mesyuarat tersebut hanya dikeluarkan lewat petang semalam iaitu 9 Disember.
Barangkali ini adalah pertama kali dalam sejarah UMNO, kenyataan media dikeluarkan sehari selepas mesyuaratnya diadakan.
Mesyuarat yang diadakan selepas Mahkamah Rayuan membuat keputusan menolak rayuan dan mengekalkan sabitan bersalah dengan hukuman penjara 12 tahun dan denda RM210 juta terhadap bekas Perdana Menteri, Najib Razak antara lain membuat keputusan:-
⁃ menzahirkan rasa dukacita terhadap keputusan Mahkamah Rayuan yang menolak rayuan Najib dan mengekalkan sabitan bersalah terhadapnya.
⁃ mengharapkan bekas Perdana Menteri itu akan diberi keadilan yang saksama dalam rayuan terakhirnya di Mahkamah Persekutuan nanti dengan alasan ramai beranggapan beberapa tokoh yang dituduh di mahkamah selepas PRU14 adalah bermotifkan pendakwaan politik.
Agaknya kerana tersentak serta terkelu dengan keputusan serta hujahan hakim Mahkamah Rayuan yang pedas dan berbisa dalam mengekalkan keputusan bersalah terhadap Najib itulah yang menyebabkan kenyataan media itu lewat sehari dikeluarkan.
Biasanya sebelum ini, selepas jam 12 malam setelah berakhirnya mesyuarat MT pun masih boleh lagi disusun ayat mengeluarkan kenyataan media.
Apa pun, pendirian MT UMNO berhubung kes mahkamah Najib di mana Perdana Menteri, Ismail Sabri Yaakob sendiri ada di dalam mesyuarat tersebut lebih memperlihatkan sikap parti itu yang tidak matang dan tidak terbuka dalam menerima sesuatu keputusan mahkamah.
Sekadar menzahirkan rasa dukacita dan simpati terhadap Najib barangkali tidak ada salahnya, tetapi dengan berharap bekas Perdana Menteri itu diberi keadilan yang saksama di peringkat rayuan terakhirnya di Mahkamah Persekutuan nanti tentu saja menimbulkan banyak persoalan lain.
Apakah pendirian UMNO itu bermaksud mereka menuduh keputusan tiga hakim Mahkamah Rayuan yang mengekalkan sabitan bersalah terhadap Najib sebagai tidak adil?
Apakah ia hanya dianggap adil jika Najib dibebaskan?
Bagaimana dengan segala bukti, fakta serta keterangan yang dibentangkan di mahkamah yang didapati telah melampaui keraguan yang munasabah untuk mensabitkan kesalahan terhadap Najib?
Contoh paling mudah ialah berkenaan kemasukan wang RM42 juta ke dalam akuan peribadinya yang kemudian beliau membelanjakan wang tersebut, antaranya untuk membeli-belah, apakah masih adil namanya jika pelaku yang berbuat demikian akhirnya dibebaskan?
Selain itu, dengan UMNO berharap Najib diberi keadilan yang saksama di Mahkamah Persekutuan nanti, ini dengan sendirinya bermakna suatu tekanan secara tidak langsung daripada UMNO sebagai parti yang sedang menguasai kerajaan kepada lima hakim yang bakal mendengar rayuan nanti.
Apa lagi yang turut bersetuju dengan pengharalan MT UMNO agar Najib diberi keadilan yang saksama itu ialah Perdana Menteri sendiri kerana beliau hadir dalam mesyuarat tersebut.
Sekali lagi, apakah jika keputusan di Mahkamah Persekutuan nanti tidak memihak kepada Najib, maka UMNO akan terus berpendirian tiada keadilan yang saksama diberi oleh mahkamah tertinggi itu?
Dalam waktu yang sama, UMNO dalam kenyataan medianya juga ternampak setuju dengan tanggapan ramai (kononnyalah) bahawa pendakwaan terhadap beberapa pemimpin parti itu selepas PRU14 lalu adalah semata-mata bermotifkan politik.
Sudah tentu, mereka yang dimaksudkan didakwa di mahkamah atas pendakwaan bermotif politiik itu, selain Najib, adalah Zahid Hamidi sendiri.
Harus diingatkan kepada UMNO, kalau seseorang itu tidak melakukan sebarang kesalahan, apa pun pertembungan politik yang berlaku, ia mustahil boleh sampai hingga boleh didakwa di mahkamah.
Tambahan lagi, sekarang ini yang sedang berkuasa dan menerajui kerajaan adalah UMNO serta yang menjadi Perdana Menteri juga adalah pemimpin UMNO, bukan lagi PH atau PN sebagaimana sebelum ini.
Kalau benar semuanya pendakwaan politik, kenapa tidak dipaksa Ismail Sabri menggugurkan semua kes yang terkait dengan pemimpin-pemimpin UMNO itu?
Mengapa masih nak menyalahkan motif politik dan pemimpin lama yang sudah tiada kuasa?
– ShahbudinHusin 10/12/2021.

5

2

votes
Article Rating
Kongsikan artikel ini


“HANYA ADA DUA CARA NAJIB BOLEH TANDING PILIHANRAYA”

Senario Pertama
Jika Pilihanraya Umum ke-15 diadakan sebelum rayuan Najib Razak didengar di Mahkamah Persekutuan.Bolehkah Najib menjadi calon?
Jawapannya tidak boleh kerana Najib telah kehilangan kelayakan menjadi Ahli Parlimen di bawah Perkara 48 (1) (e) Perlembagaan Persekutuan.
Najib telah disabitkan kesalahan jenayah dan dihukum penjara 12 tahun dan denda RM210 juta oleh Mahkamah Tinggi Kuala Lumpur dan hukuman tersebut telah dikekalkan oleh Mahkamah Rayuan Malaysia.
Rayuan Najib telah ditolak oleh Mahkamah Rayuan pada 08 Disember 2021.
Adakah penggantungan perlaksanaan hukuman penjara dan denda (stay of execution) yang diberi oleh Mahkamah Rayuan bermakna Najib boleh jadi calon Pilihanraya?
Penggantungan perlaksanaan hukuman hanya setakat Najib tidak dipenjarakan sekarang Dan tidak membayar denda RM210 juta sekarang.Tetapi sabitan kesalahannya ( conviction) tidak digantung atau ditangguh.Sabitan (conviction) ke atas Najib Kekal. Dengan hukuman penjara melebihi Satu tahun dan denda melebihi RM2,000 bermakna jika PRU-15 diadakan bila-bila masa sekarang bermakna Najib tidak boleh jadi calon Pilihanraya.
Senario Kedua
Bolehkah Yang di-Pertuan Agong memberi pengampunan kepada Najib Razak sebelum Mahkamah Persekutuan mendengar rayuan Najib untuk membolehkan Najib menjadi calon PRU-15?
Jawapannya tidak.Yang di-Pertuan Agong terikat dengan peruntukan Perlembagaan Persekutuan dalam Perkara 42(1) dan 42(2) di mana kuasa Agong untuk memberi ampun, tunda hukum dan lega hukum hanya boleh dilakukan selepas kesalahan seseorang itu dibicarakan di Mahkamah Undang-Undang.
Ini bermakna Najib Razak tidak boleh memohon pengampunan Yang di-Pertuan Agong sebelum Rayuannya di Mahkamah Persekutuan didengar dan diputuskan.
Senario Ketiga
Cara mana Najib Razak boleh jadi calon PRU-15?
Hanya ada dua jalan sahaja.
Pertama Najib berjaya dalam Rayuannya di Mahkamah Persekutuan.Maksudnya Mahkamah Persekutuan mengenepikan keputusan Mahkamah Rayuan yang membawa kesan sabitan dan hukuman penjara dan denda ke atas Najib dibatalkan.
Kedua, jika Mahkamah Persekutuan juga menolak rayuan Najib dan mengekalkan keputusan Mahkamah Rayuan dan Mahkamah Tinggi Kuala Lumpur, maka satu-satu jalan yang ada pada Najib untuk layak menjadi calon PRU-15 ialah dengan mendapatkan pengampunan Diraja dari Yang di-Pertuan Agong.
Kesimpulannya, tarikh bilakah PRU-15 akan diadakan dan bilakah tarikh rayuan Najib akan didengar di Mahkamah Persekutuan serta apakah keputusan Mahkamah Persekutuan itu nanti adalah faktor-faktor yang penting untuk menentukan sama ada Najib layak menjadi calon PRU-15 atau pun tidak.
Hassan Abdul Karim
Ahli Parlimen Pasir Gudang
Peguambela dan Peguamcara.

5

2

votes
Article Rating
Kongsikan artikel ini


ISMAIL SABRI BERI ISYARAT MAHU JADI PRESIDEN UMNO DULU SEBELUM PARLIMEN BOLEH DIBUBARKAN?

Ismail Sabri Yaakob meminta semua pihak bersabar dan terus menyokongnya sebagai Perdana Menteri untuk menyelesaikan isu ekonomi dan kesihatan yang dihadapi rakyat sebelum Parlimen boleh dibubarkan.
Walaupun kes Covid19 semakin menurun berbanding di awal pelantikannya sebagai Perdana Menteri dan ekonomi negara juga dilihat semakin pulih, namun katanya, tugas itu belum lagi lunas sepenuhnya.
“Saya perlu sokongan dari parti untuk naikkan semangat saya dalam perjuangan ini. Isu terbesar adalah isu rakyat dan bukan ‘politiking’ yang tak habis-habis.
“Kes memang semakin menurun tapi masih di sekitar 4,000. Jangan ingat kita dah bebas sepenuhnya dari Covid-19, tanggungjawab saya masih lagi besar,” katanya ketika berucap merasmikan Mesyuarat Perwakilan Wanita, Pemuda dan Puteri UMNO Bahagian Bera, Pahang.
Ismail Sabri adalah Ketua UMNO bahagian tersebut.
Ismail berkata, beliau bukannya mahu kekal lama pada jawatan disandangnya ketika ini, tetapi ada banyak kerja perlu dilaksanakan sebelum Parlimen boleh dibubarkan.
“Sebab itu saya kata sabar dulu. Kita bertanding perlu menang, syarat untuk menang kita perlu bersedia.
“Ada beberapa Pengerusi Badan Perhubungan UMNO negeri menyatakan mereka belum bersedia sepenuhnya. Kalau masuk perang akan bawa masalah jika belum bersedia,” katanya lagi.
Naib Presiden UMNO itu seterusnya berkata, kemenangan pada PRN Melaka tidak boleh dijadikan penanda aras untuk BN memenangi PRU15 kerana undi popular UMNO di negeri itu hanya meningkat sebanyak 1%.
“Kita beruntung kerana orang parti lain tak keluar, pengundi Cina hanya 50% dan keseluruhan keluar 65% sahaja, itu kelebihan kita di Melaka
.
“Sebab itu saya kata Melaka tak boleh jadi model, kalau PRU15 kita jaga kita.
“Orang Bera akan jaga Bera, kita tak akan turun untuk bantu tempat lain sebagaimana PRN Melaka.
“Sebab itu saya lihat perkara ini (bubar Parlimen) perlu dilihat dengan lebih teliti, sebelum umum sesuatu kita kaji dulu, buat kajian terperinci
,” tegasnya.
Ada dua perkara yang paling mudah boleh difahami daripada ucapan Perdana Menteri ini:-
Pertama, Ismail Sabri secara halusnya telah menolak gesaan Timbalan Presiden UMNO, Mohamad Hasan yang sebelum ini mendesaknya agar menyegerakan pembubaran Parlimen supaya PRU15 dapat diadakan dalam tempoh terdekat ini.
Mohamad Hasan sebelum ini membuat gesaan itu berikutan kejayaan BN dalam PRN Melaka dan merasakan peluang UMNO memenangi PRU15 adalah cerah jika ia diadakan dalam waktu terdekat ini berdasarkan mood rakyat itu.
Melalui hujah-hujah yang dilontarkannya, adalah jelas Ismail Sabri menolak tanggapan Mohamad Hasan bahawa UMNO berpeluang cerah memenangi PRU15 hanya bersandarkan keputusan PRN Melaka.
Sebagai “pukulan maut” kepada Mohamad Hasan, Ismal Sabri berkata, undi popular UMNO di Melaka hanya meningkat 1% saja.
Kedua, bukan sesuatu yang sukar juga memahami bahawa Ismail Sabri ketika ini benar-benar memerlukan UMNO berada dalam kawalannya sebelum beliau bersedia untuk membubarkan Parlimen.
Sehubungan itu, dengan mengatakan, “saya perlu sokongan parti saya untuk naikkan semangat saya”, ini tidak lain bermaksud Ismail Sabri mahu diberikan sokongan sebagai Presiden UMNO terlebih dahulu sebelum Parlimen dibubarkan.
Bila beliau berkata, sabar dulu, itu maknanya Ismail Sabri sedang memberi isyarat yang Parlimen tidak akan dibubarkan selagi dirinya tidak memegang jawatan Presiden UMNO.
Minggu ini semua Pergerakan Wanita, Pemuda dan Puteri UMNO bahagian-bahagian akan mengadakan mesyuarat perwakilan masing-masing, manakala minggu depan, bahagian-bahagian pula akan mengadakan mesyuarat perwakilan mereka.
Tidak mengejutkan kiranya dalam mesyuarat perwakilan minggu depan nanti banyak desakan muncul mendesak agar pemilihan UMNO disegerakan dan mesti dilangsungkan sebelum PRU15 diadakan, walaupun tempoh akhir yang dibenarkan oleh RoS ialah Disember 2022.
Logiknya Ismail Sabri tidak mungkin sedia mengadakan PRU15 di ketika UMNO masih dipimpin oleh orang lain yang bermakna dalam keadaan itu, bukan saja beliau tiada kuasa menentukan calon-calon pilihanraya atau untuk membentuk pasukannya sendiri, malah belum tentu juga akan terus dikekalkan lagi sebagai calon Perdana Menteri. –
ShahbudinHusin 11/12/2021.

5

1

vote
Article Rating
Kongsikan artikel ini